হজরত ইবরাহিম আদহামের সেরা ৫ উপদেশ – newsgallery24\nহজরত ইবরাহিম আদহামের…\nহজরত ইবরাহিম আদহামের সেরা ৫ উপদেশ\nহজরত ইবরাহিম ইবনে আদহাম রাহমাতুল্লাহি আলাইহি। তিনি একজন সুফি সাধক ব্যক্তি ছিলেন। ক্ষমতা ও সম্পদে প্রভাবশালী হওয়া সত্বেও তিনি স্বাভাবিক জীবন যাপন করেছেন। নিরহংকার জীবনে তিনি গোনাহমুক্ত জীবনের প্রতিই বেশি আকৃষ্ট ছিলেন। তার পাঁচটি উপদেশ যে কাউকে গোনাহ থেকে বিরত থাকতে অনুপ্রেরণা যোগাবে। কী সেই পাঁচ উপদেশ?\nএকবার এক লোক হজরত ইবরাহিম ইবনে আদহাম রাহমাতুল্লাহু আলাইহি কাছে আধ্যাত্মিক প্রশান্তি লাভের জন্য এসেছিলেন। ওই ব্যক্তি হজরত ইবরাহিম ইবনে আদহামকে বললেন, ‘আমি বড় অপরাধী। আমাকে এমন কিছু উপদেশ দিন, যাতে আমি পাপাচার থেকে বিরত থাকতে পারি।\nহজরত ইবরাহিম ইবনে আদহাম ওই ব্যক্তির উদ্দেশ্যে গোনাহমুক্ত জীবন-যাপনের চমৎকার পাঁচটি উপদেশ তুলে ধরেছিলেন। তাহলো-\n> আল্লাহর দেয়া রিজিক থেকে বিরত থাকা\nঅন্যায় বা অপরাধ করতে ইচ্ছা করলে আল্লাহর দেয়া রিজিক থেকে কিছুই না খাওয়া। এ কথা শুনে লোকটি বিস্মিত হয়ে বলল- ‘দুনিয়ার সব রিজিকই মহান আল্লাহর দেয়া। তাহলে তা কী করে সম্ভব?’\nযদি তা সম্ভব না হয় তবে আল্লাহর দেয়া রিজিক খেয়ে কীভাবে অপরাধ করা সম্ভব? সুতরাং আল্লাহর দেয়া রিজিক খেতে হলে অবশ্যই অন্যায় বা অপরাধ ছেড়ে দেয়া। কেননা তাঁর দেয়া রিজিক খেয়ে তাঁর অবাধ্যতা করার কোনো সুযোগই নেই।\n> আল্লাহর জমিন থেকে বের হয়ে যাওয়া\nযদি পাপ করতে হয় তবে, আল্লাহর জমিন থেকে বের হয়ে গিয়ে পাপ করা। এ কথা শুনেও লোকটি আগের চেয়েও বেশি হতবাক হয়ে বলল- ‘হে ইবরাহিম! তা কী করে সম্ভব? পুরো জমিনই তো মহান আল্লাহর!\nএর মানে হলো- ‘তুমি আল্লাহর জমিনে অবস্থান করে তাঁরই বিরুদ্ধাচরণ করবে? না, তা কোনোভাবেই সম্ভব নয়। বরং জমিনে বিচরণ করতে হলে অবশ্যই পাপ কাজ ছেড়ে দেয়ার বিকল্প নেই।\n– আল্লাহর দৃষ্টির বাইরে চলে যাওয়া\nপাপ করার ইচ্ছা থাকলে আল্লাহর দৃষ্টির বাইরে চলে যেতে হবে। এ কথা শুনেও ওই ব্যক্তি বলল-\nএমন কোনো স্থান আছে কি যা মহান আল্লাহ তাআলার দৃষ্টির বাইরে? আল্লাহ তাআলা তো ঘোর অন্ধকারের মাঝে পিপড়ার পদচারণা ও পদশব্দ দেখেন এবং শুনেন।\nযদি আল্লাহর দৃষ্টির বাইরে যাওয়ার সুযোগ না থাকতে তবে গোনাহ বা অন্যায় ছেড়ে দেয়া ছাড়া কোনো উপায় নেই।\nREAD জান্নাতে যাওয়ার ৫ আমল\n> মৃত্যুর ফেরেশতার কাছে সময় নেয়া\nপাপ করার ইচ্ছে থাকা ব্যক্তি কি পারবে মৃত্যুর ফেরেশতার কাছ থেকে সময় নিতে? এ কথা কি বলার অবকাশ আছে যে, আমাকে আরও কিছু সময় দাও বা আমার প্রাণ হরণ করিও না।\nএ কথা শুনে লোকটি বলল- তা কী করে সম্ভব? কখনোই মৃত্যুর ফেরেশতা তার দায়িত্ব পালনে দেরি করবে না। সুতরাং মুক্তির পথ এটকাই গোনাহমুক্ত জীবন যাপন করা। কারণ মৃত্যুর ফেরেশতা সব সময় প্রাণ নিতে প্রস্তুত। যে কোনো সময় হতে পারে মৃত্যু। তাই গোনাহের কাজ ছেড়ে দেয়াই শ্রেয়।\n> জাহান্নামের দায়িত্বে থাকা ফেরেশতা থেকে মুক্তি চাওয়া\nগোনাহমুক্ত জীবন লাভে পরামর্শ চাওয়া ব্যক্তি সবশেষ পরামর্শ শুনা মাত্র কেঁদে ওঠলেন। আর বললেন- তা কী করে সম্ভব? জাহান্নামের দায়িত্বশীল ফেরেশতা কি সাজা থেকে মুক্তি দেবে?\nএবার হজরত ইবরাহিম বিন আদহামে কাছে পরামর্শ চাওয়া ব্যক্তি বলতে লাগলেন-\n‘হে ইবরাহিম! থামো, যথেষ্ট হয়েছে। গোনাহমুক্ত জীবন লাভে, পাপাচার থেকে বিরত থাকতে এ পাঁচটি উপদেশই যথেষ্ট।\nআমি তাওবাহ করছি। যাতে জীবনের অন্তিম মুহূর্ত পর্যন্ত সব পাপাচার থেকে বিরত থাকতে পারি। গোনাহমুক্ত জীবন গঠন করতে পারি।\nআল্লাহর দেয়া রিজিক থেকে বিরত থাকা, আল্লাহর জমিন থেকে চলে যাওয়া, আল্লাহর দৃষ্টির বাইরে চলে যাওয়া, মৃত্যুর ফেরেশতার কাছে সময় নেয় এবং জাহান্নামের দায়িত্বশীল ফেরেশতাকে তার কাজ থেকে বিরত রাখার শক্তি ও সামর্থ কারোর নেই।\nসুতরাং এ পাঁচ কাজ যথাযথভাবে আদায় করতে হলে, অবশ্যই পাপ কাজ ছেড়ে দেয়ার বিকল্প নেই। উল্লেখিত কাজগুলো যথাযথভাবে আদায়ে পাপ ছেড়ে দেয়াই মুমিন মুসলমানের অন্যতম কাজ।\nআল্লাহ তাআলা মুসলিম উম্মাহকে তার জমিনে বিরচরণ করে, তার দেয়া রিজিক খেয়ে এবং তাঁরই দৃষ্টির মধ্যে থেকে গোনাহমুক্ত জীবন যাপনের তাওফিক দান করুন। আমিন।\nকক্সবাজারে তিন হাত, চার পায়ের অদ্ভুত শিশুর জন্ম


আসন্ন হাজীগঞ্জ উপজেলা আওয়ামী লীগের সকল ওয়ার্ড ও ইউনিয়নের সম্মেলন সম্পন্ন করার প্রস্তুতির খবর শুনার পর থেকে ইউনিয়ন পর্যায় পদ-পত্যাশী নেতাকর্মীরা নড়েছড়ে বসেছে। উপজেলার ৯ নং গন্ধর্ব্যপুর উত্তর ইউনিয়ন আওয়ামী লীগের ত্রি-বার্ষিক সম্মেলনকে ঘিরে পদ-প্রত্যাশীদের হিড়িক পড়েছে।\nসাধারন সম্পাদক পদে আলোচনায় রয়েছেন গত ইউনিয়ন পরিষদ নির্বাচনে যিনি নৌকা প্রতীকের প্রার্থীকে সম্মান জানিয়ে চেয়ারম্যান পদ থেকে সড়ে দাঁড়িয়েছেন সেই ত্যাগী ছাত্র নেতা ও বর্তমান ইউনিয়ন আওয়ামী লীগের সদস্য মো. শাহআলম বাবুল। নতুন প্রার্থী হিসাবে বেশ আলোচনায় রয়েছেন বিশিষ্ট ব্যবসায়ী ও ইউনিয়ন যুবলীগের সহ-সভাপতি আলী আহম্মেদ ভূঁইয়া। আরেক ত্যাগী নেতা হচ্ছেন ফিরোজ আহম্মেদ হীরা। সাবেক ইউনিয়ন ছাত্রলীগের সভাপতি ও বর্তমান ইউনিয়ন পরিষদের প্যানেল চেয়ারম্যানের দায়িত্বে থেকে আওয়ামী রাজনীতিকে আরো সুসংঘঠিত করার লক্ষে কাজ করে আসছেন। সাধারন সম্পাদক প্রার্থী হিসাবে নাম শুনা যাচ্ছে সাবেক ছাত্র নেতা ও বর্তমান ইউনিয়ন আওয়ামী লীগের ক্রীড়া সম্পাদক মো. মোজাম্মেল হক কাজলের নাম। এছাড়াও ইউনিয়ন যুবলীগের সাবেক আহবায়ক গাজী অলিউল্ল্যাহসহ আরো নতুন নতুন প্রার্থীর নাম শুনা যাচ্ছে আসন্ন ত্রি-বার্ষিক সম্মেলনকে ঘিরে।


মশার ঔষুধ আমদানী নিয়ে চলছে সরকার বিভাগ ও ঢাকা দুই সিটির মধ্যে ঠেলাঠেলি!\nপ্রকাশিত : August 01, 2019, 10:45\nনিজস্ব প্রতিবেদকঃ সারা দেশে ডেঙ্গু ছড়িয়ে পড়ায় স্বাস্থ্য অধিদপ্তর যখন এ রোগের বাহক এডিস মশা মারার ওপর সর্বোচ্চ গুরুত্ব দিতে বলছে, তখন মশা মরার ওষুধ কে আমদানি করবে- তাই নিয়ে স্থানীয় সরকার বিভাগ আর ঢাকার দুই সিটি করপোরেশনের মধ্যে চলছে ঠেলাঠেলি।\nএ নিয়ে বৃহস্পতিবার হাই কোর্টের শুনানিতে দুই পক্ষের পাল্টাপাল্টি বক্তব্য আসায় স্থানীয় সরকার বিভাগের সচিব হেলালুদ্দীন আহমদকে তলব করে বিচারপতি তারিক-উল হাকিম ও বিচারপতি মো. সোহরাওয়ার্দীর হাই কোর্ট বেঞ্চ।\nআসছে সেপ্টেম্বরে ডেঙ্গুর প্রকোপ আরও বাড়ার শঙ্কা যেহেতু আছে, সেহেতু সরকারিভাবে দ্রুত মশা মারার ওষুধ আনা সম্ভব কি না- হেলালুদ্দীনের কাছে তা জানতে চায় আদালত।\nকিন্তু তিনি স্পষ্ট কিছু বলতে না পারায় হাই কোর্ট তাকে বিকাল ৪টার মধ্যে সরকারের সিদ্ধান্ত জানানোর নির্দেশ দেয়।\nঢাকায় এডিস মশাবাহিত রোগ ডেঙ্গুজ্বরে প্রকোপ বাড়তে শুরু করে গত জুন মাস থেকে। জুলাইয়ের শেষে এসে তা ছড়িয়ে পড়ে দেশের সব জেলায়।\nস্বাস্থ্য অধিদপ্তরের তথ্য অনুযায়ী, বৃহস্পতিবার পর্যন্ত দেশে ডেঙ্গু আক্রান্ত হয়েছে প্রায় ১৯ হাজার মানুষ, যাদের মধ্যে ১৪ জনের মৃত্যু হয়েছে। তবে সংবাদপত্রে আসা খবরে ডেঙ্গুতে মৃত্যুর সংখ্যা এ বছর অর্ধশত ছাড়িয়েছে।\nএই পরিস্থিতিতে এডিস মশার প্রজননস্থানগুলো ধ্বংসে সফলতা না এলে এ রোগের প্রকোপ আরও বাড়তে পারে বলে সতর্ক করেছে স্বাস্থ্য অধিদপ্তর।\nবিষয়টি নিয়ে আলোচনার মধ্যে মশা নিধনে কার্যকর ওষুধ আনতে কত দিন লাগবে, তা গত ২৫ জুলাই জানতে চেয়েছিল হাই কোর্ট। তখন সময় নিয়ে এদিনও সে বিষয়ে স্পষ্ট কিছু বলতে পারেনি সিটি করপোরেশন ও রাষ্ট্রপক্ষ।\nআদালত গত মঙ্গলবার এক আদেশে মশা মারার যথাযথ ওষুধ আনতে কত সময় লাগবে, তা বৃহস্পতিবারের দুপুরের মধ্যে জানাতে নির্দেশ দেয়। দুই সিটি করপোরেশন ও রাষ্ট্রপক্ষকে সুনির্দিষ্টভাবে তা হলফনামা আকারে জানাতে বলা হয়।\nএর পরিপ্রেক্ষিতে বৃহস্পতিবার সকালে আদালতের কাছে নিজেদের অবস্থান তুলে ধরেন ঢাকা দক্ষিণ সিটি করপোরেশনের আইনজীবী সাঈদ আহমেদ রাজা এবং উত্তর সিটি করপোরেশনের আইনজীবী তৌফিক ইনাম টিপু। রাষ্ট্রপক্ষে শুনানি করেন ডেপুটি অ্যাটর্নি জেনারেল কাজী মাঈনুল হাসান ও সহকারী অ্যাটর্নি জেনারেল সায়রা ফাইরোজ।\nদুই সিটি করপোরেশনের পক্ষ থেকে বলা হয়, মশার ওষুধ আনার দায়িত্ব সরকারের। ছিটানোর দায়িত্ব সিটি করপোরেশনের। অন্যদিকে রাষ্ট্রপক্ষের আইনজীবী বলেন, মশা মারার ওষুধ সিটি করপোরেশনই আনবে। সরকার এ বিষয়ে সব ধরনের সহযোগিতা দেবে।\nতখন জরুরি পরিস্থিতিতে মশা মারার ওষুধ আনার বিষয়ে জানতে স্থানীয় সরকার সচিবকে তলব করে হাই কোর্ট। তাকে বেলা ২টার মধ্যে আদালতে উপস্থিত থাকতে বলা হয়।\nসে অনুযায়ী বেলা ২টার দিকে হাই কোর্টে হাজির হন স্থানীয় সরকার সচিব হেলালুদ্দীন আহমদ। ঢাকা উত্তর সিটি করপোরেশনের প্রধান নির্বাহী কর্মকর্তা মো. আব্দুল হাই ও প্রধান স্বাস্থ্য কর্মকর্তা ব্রিগেডিয়ার জেনারেল মো. মোমিনুর রহমান মামুন এবং দক্ষিণ সিটি করপোরেশনের প্রধান নির্বাহী কর্মকর্তা মোস্তাফিজুর রহমানও তার সঙ্গে ছিলেন।\nমশা মারার ওষুধ কে আনবে- সে বিষয়ে আদালতের প্রশ্নে হেলাল উদ্দিন বলেন, “অনেকের ধারণা, মশার যে ওষুধটি চলছে সেটা দিয়ে মশা মরছে না। ফলে ২৮ জুলাই পররাষ্ট্র মন্ত্রণালয়, এলজিইডি, দুই সিটি করপোরেশন, প্রধানমন্ত্রীর কার্যালয়ের কর্মকর্তাদের সাথে মিটিং হয়। সেখানে সিদ্ধান্ত হয় যে ওষুধ আনবে সিটি করপোরেশন। আমরা টাকাসহ সব ধরনের সহযোগিতা দেব।”\nহাই কোর্ট বেঞ্চের জ্যেষ্ঠ বিচারপতি তারিক-উল হাকিম তখন বলেন, “তারা (সিটি করপোরেশন) তো বলছে ভিন্ন কথা। দক্ষিণ সিটি করপোরেশ তো দরখাস্ত দিয়ে নির্দেশনা চাইছে যাতে আপনারা ওষুধ আনেন।”\nউত্তর সিটির প্রধার নির্বাহী কর্মকর্তা এ সময় আদালতকে বলেন, নতুন ওষুধের নমুনা আনা হচ্ছে, ইতোমধ্যে তা দেশের পথে রয়েছে।\nবিচারক তখন বলেন, “আপনারা বলছেন তারা আনবে, আর তারা বলছে আপনারা আনবেন। সরাসরি আপনাদের আনতে অসুবিধা কি? একটা ক্রাইসিস পিরিয়ড চলছে। বলেন আপনারা (সরকার) আনতে পারবেন কিনা?”\nউত্তরে সচিব বলেন, “আমরা, পররাষ্ট্র মন্ত্রণালয়, সিটি করপোরেশন মিলে দ্রুত ব্যবস্থা করব।”\nবিচারক তখন বলেন, অগাস্ট-সেপ্টেম্বরে ডেঙ্গুর প্রকোপ আরও বাড়বে। আমাদের জানান- জি টু জি পদ্ধতিতে আনা সম্ভব কিনা, আমরা আদেশ দেব।”\nপরে আদালত ৪টার ওই সিদ্ধান্ত জানানোর নির্দেশনা দিয়ে শুনানি মুলতবি করে।\nসংবাদটি পড়া হয়েছে 932 বার


প্রাক্কলিত বাজেটে আয় উৎস ও কিছু কথা – IFA Consultancy – IFAC\nসিনিয়র সহকারী মুফতি, জামিয়া শারইয়্যাহ মালিবাগ, ঢাকা\nবরাবরের মতো আগামী ২০২২-২৩ অর্থবছরের প্রাক্কলিত বাজেটে আয়-উৎসের শীর্ষে রয়েছে কর। বাংলাদেশ সরকারের রাজস্বের ৮৫ শতাংশ কর রাজস্ব। প্রাক্কলিত আয়ের ৪ লাখ ৩৩ হাজার কোটি টাকার মধ্যে এক এনবিআরকেই ৩ লাখ ৭০ হাজার কোটি টাকার লক্ষ্যমাত্রা প্রাক্কলন করা হয়েছে। চলতি অর্থবছর থেকে তা ৪০ হাজার কোটি টাকা অধিক লক্ষ্যমাত্রা; অর্থাৎ ১২ শতাংশ বেড়েছে। সহজে বললে, কর আহরণের লক্ষ্যমাত্রা আরও এক দফা বাড়ল।\nকর দেবে কারা? কিন্তু দিচ্ছে যারা\nপ্রতিনিয়ত আমরা কর বাড়িয়ে যাচ্ছি। গড়ে আড়াই-তিন লাখ টাকা বার্ষিক আয় থাকলে আয়কর দিতে হচ্ছে। মুদ্রাস্ফীতি যেখানে ৬ শতাংশ বা তার বেশি, সেখানে এভাবে গড়পড়তা টাকার হিসেবে কর ধার্য করা কতটুকু সমীচীন? কর সবাই দেবে কেন? নিম্ন ও মধ্যবিত্ত কেন কর দেবে? কর দেবে শুধু ধনী ও উচ্চ মধ্যবিত্তরা। এর সঙ্গে যদি Tax evasion হ্রাস করা যায়, কর ব্যবস্থাপনা সুসংগঠিত হয়, সঙ্গে আমাদের প্রস্তাবিত সরকারি আয়-উৎসগুলো যুক্ত হয়, তাহলে সামগ্রিকভাবে সমস্যা হওয়ার কথা নয়।\nকরের নামে গরিব শোষণের নীতি\nআমাদের নীতি হয়ে গেছে, এনবিআর কর উসুল করছে কম; ব্যাস, পরের বাজেটে কর আহরণ মাত্রা বৃদ্ধি করতে হবে। কর ও ভ্যাটের নতুন নতুন স্কোপ খুঁজে বের করতে হবে। কর কেন উসুল হচ্ছে না, ফাঁকি দেওয়া কেন বন্ধ হলো না? তা খতিয়ে দেখার সময় নেই। কর বাড়াও, গরিব শোষণ করো- এমন মানসিকতা লালন করছি আমরা।\nজুলুমের আরেক নাম ভ্যাট\nইদানীং কর বৃদ্ধি মানে ভ্যাট বৃদ্ধি হয়ে গেছে। চলতি অর্থবছরেও কর খাতের মধ্যে ভ্যাট ছিল সর্বোচ্চ শীর্ষ খাত। আগামীতেও তা বহাল থাকবে, বোঝাই যাচ্ছে। নানাভাবে ভ্যাট আরোপ করে মূলত বৃহৎ দরিদ্র জনগোষ্ঠীকেই ক্ষতিগ্রস্ত করা হচ্ছে। ধরুন, আপনার আয় মাসে ২০ হাজার টাকা; আমার আয় ১ লাখ টাকা। এখন আমরা দু’জনেই একটি পণ্য ক্রয় করলাম। ভ্যাট দিলাম ১ হাজার টাকা। তাহলে এটি হবে আপনার আয়ের ৯ শতাংশ। আর আমার আয়ের মাত্র ১ শতাংশ। অর্থাৎ আপনি আমার চেয়ে ৫ গুণ কম আয় করলেও ভ্যাট দিচ্ছেন আমার সমান। এর মানে হলো, আমার-আপনার মধ্যে আয় বৈষম্য ছিল ৫ গুণ। এ অবস্থায় ভ্যাট সমান সমান দেওয়ায় বৈষম্য আগের চেয়ে বেড়ে গেল।\nভ্যাটের ব্যাপক সংস্কৃতির পক্ষে-বিপক্ষের বক্তব্য\nব্যাপকভাবে এ ভ্যাট-সংস্কৃতি যে বা যারাই প্রচলনের পরামর্শ দিয়েছেন, তারা ভালো কোনো কাজ যে করেননি, তা স্পষ্ট। ইসলামি ব্যাংকিং ও অর্থনীতি সেক্টরের সঙ্গে জড়িত একজন প্রসিদ্ধ ব্যক্তিও এর সঙ্গে জড়িত বলে শুনেছি। এটি অত্যন্ত দুঃখজনক। মনে রাখতে হবে, শাসকগোষ্ঠী, বিশ্বব্যাংক, আন্তর্জাতিক মুদ্রা তহবিল- এ তিন প্রতিষ্ঠানের কাছে ভ্যাট বেশ প্রিয়। কারণ, এতে করের ভিত্তি বিস্তৃত হয়। তারা আরও ঋণ দিয়ে ব্যবসা করতে পারবে। কিন্তু শেষতক বৈষম্য বাড়বে। ক্ষতিগ্রস্ত হবে দরিদ্র জনগণ। উপকৃত হবে গুটিকতক পুঁজিপতি। অর্থনীতির ভাষায় যা ‘ট্রিকল ডাউন থিউরি’ নামে খ্যাত। দেশের নানা অর্থনীতিবিদ এ ধরনের ব্যাপক করকে বর্জনীয় বলে মন্তব্য করেছেন।\nতাহলে কি ভ্যাট বা কর ব্যবস্থাপনা থাকবে না?\nএসব আলোচনার অর্থ এ নয় যে, কোনো কিছুর ওপর ভ্যাট থাকবে না। ভ্যাট থাকবে, করও থাকবে; তবে সেটি নির্বিচারে বা গণহারে নয়, ভারসাম্য পথে হবে। সেটি কীভাবে হবে, এ নিয়ে আলোচনা হতে পারে। সংক্ষেপে শুধু এতটুকু বলা যায়, আমাদের বিকল্প সম্পদ উৎস খুঁজে বের করতে হবে। পাশ্চাত্য ধারায় কর ও ভ্যাটনির্ভর বাজেট থেকে বেরুতে হবে। আমরা জাকাত, ওয়াকফের মতো সুবৃহৎ আয়-খাত তৈরি করতে পারি। অতি মুনাফায় করারোপ করতে পারি। কালো টাকা উদ্ধার ও অর্থ পাচার রোধ করে ও সেখান থেকে উদ্ধারকৃত সম্পদ দিয়ে প্রয়োজন মেটাতে পারি। পাশাপাশি ইসলামি অর্থব্যবস্থা অনুসারে দেশীয় উৎস থেকে প্রকল্প ব্যয় মেটাতে পারি। বৈদেশিক ঋণ হ্রাস করতে পারি। এসব বিষয়ে নানা গবেষণা আছে। সেগুলো শোনা ও আমলে নেওয়ার মানসিকতা তৈরি হওয়া চাই। গতানুগতিক বৃত্ত থেকে বেরিয়ে এসেও যে চিন্তা করা যেতে পারে, সে সাহসটুকু ধারণ করা উচিত।\nআমাদের অর্থনীতিতে এখন কয়েকটি বিষয় বেশ চিন্তার। যথা-\n১. আমাদের বৈদেশিক মুদ্রার রিজার্ভ হ্রাস হচ্ছে। গত ৮ মাসের ব্যবধানে এ রিজার্ভ ৪৮ মিলিয়ন ডলার থেকে এখন ৪৪-এ নেমেছে। আমদানি যে গতিতে বাড়ছে, রপ্তানি সে তুলনায় কম। রেমিট্যান্সের ধারাবাহিকতায় পতন পড়েছে। শীর্ষ সরকারি চারটি ব্যাংক এলসি দায় পরিশোধ করতে হিমশিম খাচ্ছে। প্রকাশিত তথ্য অনুযায়ী, ২০২১-২২ অর্থবছরের নয় মাসে বাংলাদেশের আমদানি বিল গত বছরের চেয়ে ৪৬ শতাংশ বেড়েছে। যাকে ‘অশনি সংকেত’ হিসেবে আখ্যায়িত করছেন অনেকে।\nআমাদের আমদানি ঘাটতি দাঁড়াতে পারে, আগামী অর্থবছরে এটি মাথায় রাখতে হবে। আমদানি রীতি সংকোচন করতে হবে। নেপাল এরই মধ্যে আমদানি নিয়ন্ত্রণের উদ্যোগ নিয়েছে। কেন্দ্রীয় ব্যাংক এরই মধ্যে আমদানি নীতিতে কিছুটা কঠোর হয়েছে। তবে সেটি আরও আগে হওয়া দরকার ছিল। এ ছাড়া এ বিষয়ে আরও কঠোর নীতি প্রণয়ন করা উচিত।\nআমদানি ও রপ্তানি খাতে দুর্নীতি হচ্ছে কি-না, তা খতিয়ে দেখা উচিত। আমদানি এলসিতে ওভার ইনভয়েসিং হচ্ছে কি-না, রপ্তানি এলসিতে আন্ডার ইনভয়েসিং হচ্ছে কি-না, এগুলো প্রতিহত করতে হবে। একই সঙ্গে বাংলাদেশ ব্যাংক কর্তৃপক্ষকে মনে রাখতে হবে, শ্রীলঙ্কা, নেপালের দূরাবস্থায় আমাদের বৈদেশিক মুদ্রার অধঃপতন একটি সতর্কীকরণ পয়েন্ট। একে অবহেলা করা যাবে না। সরকারপক্ষের কেউ কেউ বলছেন, ‘শ্রীলঙ্কার অর্থনীতি দেখে ভয় পাওয়ার কিছু নেই। আমাদের এমন হবে না কিছু।’\nএ কথাগুলো ঢালাওভাবে বলা উচিত নয়। শ্রীলঙ্কার অর্থনীতিতে ধসের পেছনে তিনটি কারণ মোটা দাগের দায়ী। যথা- ক. দুর্নীতি, খ. অতি আমদানিনির্ভরতা ও গ. অপরিকল্পিত বৈদেশিক ঋণ। আমাদের দেশের অর্থনীতিতে এ তিনটি খাতই আশঙ্কাজনক পর্যায়ে আছে বলে অনেকে মনে করছেন। মোটকথা, ভয় পাব না, তবে সতর্ক থাকতে হবে। ইনশাআল্লাহ আমাদের কিছু হবে না।\n২. ভর্তুকি ও সুদ বাবদ ব্যয়। এ দু’টি ব্যয় দিন দিন বেড়েই যাচ্ছে। শুধু এ দু’টি খাতেই আমাদের বাজেটে ব্যয়ের ৫৭ শতাংশ ব্যয় হবে। নানা ধরনের দুর্নীতি, অব্যবস্থাপনার কারণে প্রতি বছর মোটা অংকের টাকা সরকারকে ভর্তুকি দিতে হচ্ছে। ভর্তুকি কমাতে বা ভর্তুকি যেন না দিতে হয়, সেদিকে সরকারের অধিক মনোনিবেশ করা উচিত। তা ছাড়া সুদি ঋণ কমিয়ে আনতে ঘাটতি হ্রাস করার বিকল্প নেই। এ পরিস্থিতিতে আমরা বাজেটে ঘাটতি বাড়িয়ে রাখলে বৈদেশিক মুদ্রার রিজার্ভ আঘাতপ্রাপ্ত হতে পারে। ঠিক আছে, আমাদের যথাসময়ে ঋণ পরিশোধের ভালো ইতিহাস আছে। কিন্তু এটি গর্বের নয়, সতর্ক হতে হবে। পরিস্থিতি কখনও আগে বলে-কয়ে খারাপ হয় না।\nআমাদের খেয়াল রাখতে হবে, বাংলাদেশের অর্থনীতি পোশাক রপ্তানি ও রেমিট্যান্সের ওপর অতিমাত্রায়নির্ভরশীল। বর্তমান অর্থবছরের রপ্তানি খাতের ৩৩ শতাংশ প্রবৃদ্ধি আশাব্যঞ্জক হলেও তা আমদানির ৪৬ শতাংশ প্রবৃদ্ধির সঙ্গে তাল মেলাতে পারছে না। রেমিট্যান্সের প্রবৃদ্ধিও শ্লথ হয়ে গেছে। এ প্রবণতা অব্যাহত থাকলে বাংলাদেশের অর্থনীতিও ঝুঁকিতে পড়ার শঙ্কা রয়েছে বলে অনেক অর্থনীতিবিদ মনে করছেন।\n৩. বাংলাদেশ এখন উন্নয়নশীল দেশের দিকে যাত্রা করছে। এ মুহূর্তটি বাংলাদেশের জন্য একটি চ্যালেঞ্জিং সময়। উন্নয়নশীল দেশে রূপান্তর হওয়ায় আন্তর্জাতিক নানা সুবিধা থেকে বাংলাদেশ বঞ্চিত হবে। বিশেষত, আমাদের রপ্তানি বহুমুখী করতে হবে। শিক্ষায় বড় ধরনের ইতিবাচক পরিবর্তন আনতে হবে। দুর্নীতি হ্রাস করতে হবে। কিছুটা কৃচ্ছ্রতা সাধনের মধ্য দিয়ে আমাদের টেস্টিং সময়টি পার করা উচিত। যেন দীর্ঘমেয়াদি টেকসই অর্থনীতি অর্জনে আমরা নিজেদের প্রমাণ করতে পারি।\nসবচেয়ে গুরুত্বপূর্ণ কথা হলো, অপ্রয়োজনীয় মেগা প্রকল্পগুলো বন্ধ করা উচিত। দুর্নীতির বিরুদ্ধে সত্যিকারার্থে সোচ্চার হওয়া জরুরি। কিন্তু আমরা কি তা করতে পারছি? একটার পর একটা মেগা প্রকল্প হাতে নিচ্ছি। দুর্নীতি করছি। এর সঙ্গে বর্তমানে মুদ্রাস্ফীতি, দ্রব্যমূল্যের ঊর্ধ্বগতি তো আছেই।\nসব মিলিয়ে দেশের অর্থনীতি এখন ভালো নেই বলে অনেকে মনে করছেন। এখনও সময় আছে, আমাদের মহান আল্লাহর প্রতি পূর্ণ ঈমান রেখে, তাঁর বিধান পরিপালন করে সুদকে বয়কট করে সামগ্রিক অর্থনীতিকে ঢেলে সাজাতে হবে। শরিয়া পরিপন্থি যাবতীয় অর্থনৈতিক লেনদেন থেকে বেরিয়ে এসে প্রকৃত অর্থে একটি সুন্দর, টেকসই ও ভারসাম্য অর্থব্যবস্থা প্রতিষ্ঠায় এগিয়ে আসতে হবে।\nPosted in Budget, বাজেট, রাষ্ট্রীয় আয়-ব্যায়Tagged #Islamic_finance, Budget, halal, Mufti Abdullah Masum, State income


বিদায়ব্যথার ভৈরবী - কালি ও কলম\nআবুল হাসনাতকে আমি বরাবর ভাই বলতাম, তিনি বলতেন বন্ধু। যদিও বয়সে আমি ছোট, তিনি বরাবর ‘আপনি’ এইভাবে সম্বোধন করতেন, বলেকয়েও তাঁকে দিয়ে ‘তুমি’ বলাতে পারিনি। প্রথম পরিচয় ১৯৭২ সালে, মুক্তিযুদ্ধের পর পুরানা পল্টনে ছাত্র ইউনিয়নের নতুন কার্যালয়ে। আমরা তখন ব্যস্ত জয়ধ্বনি এই নামে একটি ট্যাবলয়েড সাইজের কাগজ ছাপাতে। প্রায় প্রতিদিন বিকালে এখানে আসা হয় অভিন্নহৃদয় বন্ধু খান মোহাম্মদ ফারাবীর সঙ্গে, তার মোটরসাইকেলে। হাসনাতভাই এখানে আসতেন কখনো-সখনো।\nসেই বছরের শেষে অথবা ১৯৭৩-এর গোড়ার দিকে বেরুলো সাহিত্য পত্রিকা গণসাহিত্য। হাসনাতভাই ছিলেন, সঙ্গে তাঁর দুই কমরেড, মতিউর রহমান ও মফিদুল হক। সকল পরিকল্পনা ও সম্পাদনা এই তিন নিকটবন্ধুর সম্মিলিত চেষ্টায়। পশ্চাতে হয়তো আরো কেউ কেউ থেকে থাকতে পারেন, আমরা তাঁদের খোঁজ পাইনি। ফারাবী ও আমি গোড়া থেকেই তাঁদের ফাই-ফরমাস খাটার মানুষ। কলেজ ছেড়ে বিশ্ববিদ্যালয়ে উঠেছি, ফারাবী অর্থনীতিতে – আমি ইংরেজি সাহিত্যে। ইচ্ছা লেখক হবো। ফলে সহজেই গণসাহিত্যে জুটে গেলাম, হাসনাতভাই ও মফিদুলভাইয়ের স্নেহের ছায়ায়। মতিভাই তখন দলের কেন্দ্রীয় নেতা, সম্ভবত আন্তর্জাতিক বিষয়ক সেক্রেটারি, তাঁর নাগাল পাওয়া কিঞ্চিত দুরূহ।\nকমিউনিস্ট পার্টির নাম কোথাও না থাকলেও এর পেছনে যে পার্টির শক্ত সমর্থন রয়েছে, সেটা আমাদের জানা ছিল। কলকাতার নামজাদা সাহিত্য পত্রিকা পরিচয়ের ধাঁচে, স্বাধীন বাংলাদেশের সংস্কৃতির রূপরেখা রচিত হবে এই পত্রিকার হাত দিয়ে, এমন একটি গোপন অভিপ্রায় হয়তো আমাদের জ্যেষ্ঠ কমরেডদের ছিল। রাতারাতি নতুন বাংলাদেশের সেরা লেখক-বুদ্ধিজীবীদের সমর্থন মিলল। বাংলাদেশের সকল সাংস্কৃতিক আন্দোলনের কেন্দ্রে ছিল এদেশের বামপন্থী – একসময় যাদের মস্কোপন্থী বলা হতো – সেইসব রাজনৈতিক ও সাংস্কৃতিক সংগঠন। এদের সকলের মুখপত্র হয়ে উঠল গণসাহিত্য। রাজনীতি ও সংস্কৃতি একে অপরের পরিপূরক; কিন্তু কখনো কখনো রাজনীতিকে সংজ্ঞায়িত করতে সংস্কৃতি অগ্রবর্তী ভূমিকা নেয়। বাংলাদেশে এই অভিজ্ঞতা আমাদের অনেকবার হয়েছে, সবচেয়ে স্মরণীয় ১৯৫২ সালে, যখন ভাষা ও সংস্কৃতির আন্দোলন অনায়াসে রূপান্তরিত হয়েছিল স্বাধিকার-আন্দোলনে। ঠিক সেই রকম একটি ভূমিকা সম্ভবত গণসাহিত্যের জন্য ভাবা হয়েছিল। কমিউনিস্ট পার্টির এই তিন কমরেড – মতিউর রহমান, আবুল হাসনাত ও মফিদুল হক – সে-পরিকল্পনা বাস্তবায়নে স্বপ্নচারী।\nফারাবী ও আমি প্রথম সংখ্যা থেকেই পত্রিকাটির সঙ্গে যুক্ত ছিলাম। যুক্ত ছিলাম বলাটা হয়তো অতিশয়োক্তি, বস্তুত জোগালির কাজ ছাড়া অন্য কোনো ভূমিকা আমাদের ছিল না। ঢাকা বিশ্ববিদ্যালয়ে সিরাজুল ইসলাম চৌধুরী কথা দিয়েছেন লেখা দেবেন। সেটা আনতে হবে। বিটপীতে একটি বিজ্ঞাপন তৈরি হয়ে আছে, রামেন্দু মজুমদারের কাছ থেকে তা সংগ্রহ করতে হবে। প্রথম প্রুফ দেখা শেষ, দ্রুত তা পৌঁছে দিতে হবে ছাপাখানায়। এমন গুরুত্বপূর্ণ সব কাজে আমাদের নিদ্রাহীন আগ্রহ। সে-পত্রিকায় আমাদের লেখার তখনো কোনো প্রশ্নই ওঠে না।\nপ্রথম সংখ্যা ছাপা হয়েছিল সদরঘাটের একটি পুরনো প্রেস থেকে, এখান থেকে বাংলাদেশ অবজারভার পত্রিকা বেরুত। আমরা তখনো প্রুফ দেখার কলাকৌশল শিখে উঠিনি। হাসনাতভাইয়ের উৎসাহে ও তত্ত্বাবধানে সে-কাজে হাত দিয়েছিলাম। আমি জানি ভালোর চেয়ে মন্দই করেছিলাম বেশি, পরে মফিদুলভাইয়ের মৃদু তিরস্কার কানে এসেছিল। কিন্তু ঘণ্টার পর ঘণ্টা এই প্রেসে কাটানোর একটা সুফল হলো যে, হাসনাতভাইয়ের সঙ্গে বন্ধুত্ব হয়ে গেল। স্বল্পবাক মানুষ তিনি, কাজ বুঝিয়ে দিতেন কিন্তু সে-কাজে ভুল হলে বিন্দুমাত্র বিরাগ ছাড়া নিজেই তা করে রাখতেন। তখন হয়তো এই ব্যাপারটা পুরোপুরি অনুধাবন করে উঠিনি, কিন্তু এখন বুঝি, যেকোনো দেশের সাহিত্য বিকশিত হওয়ার পেছনে চাই এক বা একাধিক যোগ্য সাহিত্য পত্রিকা। আর চাই সে-পত্রিকা আগলে রাখার জন্য যোগ্য কারিগর। সম্ভাবনার অর্থে গণসাহিত্য ছিল সেই রকম একটি পত্রিকা। আলাদা করে কারো নাম বলতে পারি না, কিন্তু হাসনাতভাই ও তাঁর দুই বন্ধুর গভীর অভিনিবেশ ও আদর্শিক অঙ্গীকার ছাড়া এই পত্রিকা নির্মাণ অসম্ভব ছিল, একথায় কোনো ভুল নেই।\nহাসনাতভাই বরাবরই রুচিশীল ও বুদ্ধিদীপ্ত প্রকাশনার জন্য পরিচিত। প্রথমে ছাত্র ইউনিয়ন, পরে ঢাকা বিশ্ববিদ্যালয়ের সংস্কৃতি সংসদের হয়ে কত অসংখ্য পত্র-পত্রিকা ও একুশের স্মরণিকা তাঁর হাত দিয়ে বেরিয়েছে, ভাবতে অবাক লাগে। বিশেষ করে মনে পড়ে আট পাতার ফোল্ডার ডিজাইনের একটি অসাধারণ একুশের স্মরণিকা, আমি তোমাদেরই লোক। একটিমাত্র কবিতা দিয়ে সাজানো স্মরণিকাটি, লিখেছেন বিষ্ণু দে। কবিতাটি নয়, আমাদের যা নজর কেড়েছিল তা হলো ফোল্ডারটির ডিজাইন। অলংকরণের ভার ছিল কাইয়ুম চৌধুরীর ওপর। এই আরেকজন লোক, পেছন থেকে কত কাজই না তিনি করে দিয়েছেন, অনেকেই তা জানে না। এই স্মরণিকাটি সাজানো হয়েছিল বাঙালির চিরাচরিত আল্পনার আদলে, যেন নিজের কন্যাকে বিয়ের সাজে সাজিয়েছেন, ফুলের মালা দিয়ে। আসলে সে-মালা তো বাংলাদেশের জন্য, সবচেয়ে সুন্দর, সবচেয়ে সতেজ মালা তো তারই জন্য। আবারো বুঝলাম সাহিত্য মানে শুধু কথার পর কথা বসানো নয়, তাকে ভালোবাসায় ও যত্নে পরিবেশনাও। আমৃত্যু এই কাজটি করে গেছেন হাসনাতভাই, কারো কাছ থেকে ধন্যবাদ পাবেন এই আশায় নয়, এটি তাঁর দায়িত্ব, এই তাড়না থেকেই।\nবিশ্ববিদ্যালয়ে ওঠার বছর-দেড়েকের মাথায় আমি সোভিয়েত ইউনিয়নে চলে আসি ছাত্র হিসেবে। সে-সময় হাসনাতভাইও বছরখানেকের জন্য মস্কো আসেন, পার্টি স্কুলে প্রশিক্ষণের জন্য। আমি কিয়েভে, তিনি মস্কোয়। ফলে একে অপরের সঙ্গে কখনো দেখা হয়নি। ছয় বছর পর দেশে ফিরে আসার পর দেখা হওয়া মাত্রই হাসনাতভাইয়ের প্রশ্ন, কাক দেলা? কী খবর, কেমন আছেন? অল্পবিস্তর রুশ ভাষা শিখেছিলেন, আমার ওপর সে-জ্ঞানের ঝালাই অনেকবারই হয়েছে। বড় ভালোবাসতেন শহরটিকে। যে-রাস্তায় হেঁটেছেন, যে-মিউজিয়ামে গেছেন, যে-রুশ সহপাঠী অথবা দোভাষীর সঙ্গে বলশয় থিয়েটারে গেছেন, সেসব প্রতিটি দৃশ্য মনে গাঁথা ছিল।\nশুধু মস্কো নয়, সোভিয়েত ইউনিয়ন দেশটাকেই গভীরভাবে ভালোবাসতেন হাসনাতভাই। আমি নিজে কখনো সে-দেশকে অথবা তার আদর্শিক রাজনীতি ভালোবাসিনি, বরং খোলামেলাভাবে তার সমালোচনাই করতাম। সোভিয়েত দেশ থেকে ফিরে এসে আমি দৈনিক সংবাদের সম্পাদকীয় বিভাগে কাজের সুযোগ পাই। পাশের কামরায় বসতেন হাসনাতভাই, ততদিনে তিনি সাব-এডিটর থেকে পদোন্নতি পেয়ে সাহিত্য সম্পাদকের দায়িত্ব পেয়েছেন। আমার আশেপাশের প্রতিটি মানুষের ২০-৩০ বছরের সাংবাদিকতার অভিজ্ঞতা। আমার মাত্র হাতেখড়ি। কোনো কোনো জ্যেষ্ঠ ভ্রাতা আমাকে হাতের ময়লা ভেবে হয় কৃপা করতেন, নয়তো অপাংক্তেয় ভেবে উপেক্ষা করতেন। ভরসার স্থল ছিলেন হাসনাতভাই। আমি ভয়ে নিজ টেবিল ছেড়ে পাশের কক্ষে নিউজ রুমে যাই না, হাসনাতভাই নিজেই এসে বসতেন আমার টেবিলে। দিনে একটি সম্পাদকীয় লেখা ছাড়া তেমন কোনো কাজ নেই, আমি অলস সময় কাটাতাম বই পড়ে, অথবা কাজের ভান করে। হাসনাতভাইয়ের কাছে সহজেই ধরা পড়ে গিয়েছিলাম। অনেকদিন তিনি নিজেই ডেকে বাইরে নিয়ে যেতেন। বংশালের পাইস হোটেলে সেই আমার প্রথম লুচি-ভাজি খাওয়া।\nসংবাদের নিউজ সেকশনেই হাসনাতভাই কাজ শুরু করেছিলেন। স্বাধীনতার পর দাউদ হায়দার কিছুদিন সাহিত্যপাতার দায়িত্ব গ্রহণ করেন। মৌলবাদীদের প্রতিবাদের মুখে তাঁকে সরে যেতে হলে হাসনাতভাই সাহিত্যপাতা সম্পাদনার দায়িত্ব পান। এটা কোনো পরিকল্পিত ব্যাপার ছিল না, কিন্তু হাসনাতভাইয়ের হাতে পড়ার পর থেকেই সাহিত্যপাতা সম্পূর্ণ নতুন জীবন খুঁজে পায়। এমন একটা কাজের অপেক্ষাতেই যেন ছিলেন তিনি। আগে থেকেই দেশের সেরা লিখিয়েদের সঙ্গে তাঁর সখ্য ছিল। তিনি বরাবর রাজনীতিমনস্ক, তবে ঝাণ্ডা হাতে মিছিলের অগ্রভাগে নয়। তাঁর কাজ ছিল সে-ঝাণ্ডা যেন যথাসময়ে সঠিক নকশায় সবার হাতে হাতে পৌঁছে যায় তা নিশ্চিত করা। রাজনৈতিক উচ্চাভিলাষ ছিল না, নেতা হওয়ারও কোনো ইচ্ছা ছিল না। কিন্তু যাঁরা নেতা তাঁদের ঠিক জানা ছিল অনেক কাজই অগোছালো থেকে যাবে এই লোকটি ছাড়া।\nএকটি দৈনিকের সাহিত্যপাতা করতে গিয়ে নিজের রাজনৈতিক অঙ্গীকার ভোলেননি হাসনাতভাই। ফলে প্রকাশ্যে অথবা অলক্ষ্যে প্রগতিশীল চিন্তাভাবনার ছাপ প্রতি সপ্তাহের পাতাতেই থাকত। রাতারাতি এই পাতার চেহারা বদলে গেল। যেন এক গোপন ইশতাহার, পত্রিকার পাতায় মুদ্রিত লেখা থেকে সে-ইশতাহারের বার্তা ঘরে ঘরে পৌঁছে যেত। দেশের সেরা লেখকেরা নিজেরা এসে লেখা দিয়ে যেতেন। আমি শওকত ওসমান ও সৈয়দ শামসুল হককে দেখেছি লেখা দিতে এসেছেন, কিন্তু হাসনাতভাই নেই। ঘণ্টার পর ঘণ্টা বসে থেকেছেন, হাসনাতভাই না আসা পর্যন্ত সম্পাদক বজলুর রহমান বা সন্তোষ গুপ্তের টেবিলে গিয়ে আড্ডা দিয়েছেন। খুব কম কথার মানুষ ছিলেন হাসনাতভাই, নবীন লেখকেরা এসে স্বল্পবাক এই মানুষটিকে দেখে কিছুটা হতাশ হতো। ‘লেখা নিয়ে এসেছেন, ঠিক আছে রেখে যান।’ অনেককে তাঁর এই শীতল মনোভাবের জন্য অভিযোগ করতে দেখেছি, কিন্তু তাঁকে কাছ থেকে দেখে আমার মনে হয়েছে, নবীন লেখকদের সঙ্গে দূরত্ব রক্ষায় এটি তাঁর একটি কৌশল।\nবাইরের এই যে কঠোর নিরাবেগ চেহারা, তা ভেঙে ভেতরে ঢুকতে পারলে অন্য এক হাসনাতভাইয়ের খোঁজ মেলে। আমরা যারা তরুণ তারা তো হাসনাতভাইয়ের ভরসাতেই লেখায় হাত দিয়েছিলাম। এই পত্রিকার পাতাতেও স্থান পেয়েছিলাম। হাসনাতভাইয়ের উৎসাহেই আমি সংবাদে আন্তর্জাতিক বিষয় নিয়ে প্রতি সপ্তাহে কলাম লেখা শুরু করি। সম্পূর্ণ স্বাধীনতা দিয়েছিলেন যেকোনো বিষয়ে লেখার। দেশ-বিদেশের খবর তিনি অনেকের চেয়ে বেশি রাখতেন, ফলে আমার কোথাও ভুলত্রুটি হলে ধরিয়ে দিতেন। কাজটা শিক্ষকের, কিন্তু কোনোদিন ভুলেও আমাকে তেমন ভাবার সুযোগ দেননি। এটা-সেটা বই এগিয়ে দিতেন, বিদেশি কোনো পত্র-পত্রিকা হাতে এলে আমাকে পড়তে দিতেন। এখন বুঝি এর পেছনে একটা প্রচ্ছন্ন কারণ ছিল – আমার দেখার চোখটা সম্প্রসারিত করা। রাজনীতিতে তিনি বাম ঘরানার, মস্কোপন্থী, কিন্তু মনের দরোজা বরাবর খোলা রাখতেন।\nহাসনাতভাই গোড়া থেকেই বিশেষ আগ্রহী ছিলেন প্যালেস্টাইন প্রশ্নে। না, শুধু সে-জাতির রাজনৈতিক লড়াই নয়, সাহিত্য কীভাবে সে-লড়াইতে কার্যকর সহযোদ্ধা হয়ে ওঠে, সে-জটিলতার অনুসন্ধানে ছিল তাঁর আজীবনের আগ্রহ। এই অনুসন্ধানেরই একটা ফল ছিল হৃদয়ে প্যালেস্টাইন – এই নামের একটি কবিতা সংকলন। কাজটা তাঁর একার নয়, মফিদুলভাইসহ আরো অনেকেই হয়তো জড়িত ছিলেন, সে-ব্যাপারে আমি নিশ্চিত। কিন্তু সূত্রধার যে তিনি এ-কথায় কোনো সন্দেহ নেই। সে-সময় হাসনাতভাইয়ের উস্কানিতে আমাকেও দুটি বা তিনটি প্যালেস্টাইনি কবিতা ইংরেজি থেকে অনুবাদ করতে হয়েছিল। প্যালেস্টাইন নিয়ে আরেকটি কাজও তিনি আমাকে দিয়ে করিয়ে নিয়েছিলেন। সংবাদের সাহিত্যপাতায় আমার নিয়মিত কলামে অনেক সময়েই প্যালেস্টাইন প্রশ্নে রাজনৈতিক ভাষ্য লিখতে হয়েছে। আমি নিজে কখনো সেসব লেখা জমিয়ে রাখিনি, তার বিশেষ কোনো গুরুত্বও ছিল না আমার কাছে। আমার অজ্ঞাতে সেসব আলাদা করে জমিয়ে রেখেছিলেন হাসনাতভাই, সেসব একত্র করে তিনি প্যালেস্টাইন : মুক্তির মুখোমুখি এই নামে একটি ছোট বই প্রকাশ করেছিলেন আফ্রো-এশিয়া সংহতি পরিষদের ব্যানারে। বিস্মিত হয়েছিলাম বললে পুরোটা বলা হবে না, রীতিমতো হতবাক হয়েছিলাম। সম্পাদক হিসেবে যে-সাংগঠনিকতা তাঁর স্বভাবজ ছিল, এটি সম্ভবত তারই প্রকাশ। এর পেছনে রাজনৈতিক প্রেষণাও যে কাজ করেছে, তাতে কোনো সন্দেহ নেই। পরে সেই একই প্রেষণা দেখেছি মতিভাইয়ের মধ্যে।\nসংবাদ ছেড়ে আমি ততদিনে ঢাকার জাতিসংঘ তথ্য কেন্দ্রে। অল্পদিনেই এই কেন্দ্র হয়ে উঠল আমাদের আড্ডার নতুন ক্ষেত্র। হাসনাতভাই মাঝেমধ্যেই আসতেন। খুব কাছেই ধানমণ্ডি তিন নম্বরে ভারতীয় দূতাবাসের একটি দফতরে আসর জমিয়ে বসেছিলেন কবি বেলাল চৌধুরী। হাসনাতভাই সেখানে এলে এক পাক ঘুরে আমার দফতরেও ঢুঁ দিতেন। এই কেন্দ্রে আমার সহকর্মী ছিলেন মনজুরুল হক। আমরা দুজনেই সোভিয়েতফেরত, দুজনেই সাহিত্যের ছাত্র ও হাসনাতভাইয়ের স্নেহে বশ। কখনো কখনো এসে জুটতেন হায়াৎ মামুদ, তিনিও একসময় মস্কোয় কাটিয়েছেন প্রগতি প্রকাশনে অনুবাদক হিসেবে। আমাদের আরেক বন্ধু আফসান চৌধুরীও কখনো-সখনো এসে হাজির হতেন। কত দুপুর গড়িয়ে বিকেল হয়েছে তাঁদের সাহচর্যে। শিল্প-সাহিত্যের আঁতলামি নয়, গল্প-গুজবে, কখনো-সখনো পরচর্চায় – পরনিন্দায়। হাসনাতভাই সে-আলোচনায় শ্রোতা মাত্র, তাঁর মুখ দিয়ে কোনোদিন অন্য কারো বিষয়ে বিন্দুমাত্র নিন্দা শুনিনি। আমি খুঁচিয়েও পারিনি।\nহাসনাতভাইয়ের কাছ থেকে উৎসাহ পেয়ে সেসময় মঞ্জু ও আমি মিলে বর্ণবাদবিরোধী একটি কবিতা সংগ্রহ প্রকাশ করেছিলাম জাতিসংঘের ব্যানারে। শেকল ভাঙ্গার গান নামের সেই সংকলনে দেশের প্রায় সকল সেরা কবির নতুন লেখা ছিল। এই কাজটি সম্ভব হতো না হাসনাতভাই পাশে না থাকলে। কারো ফোন নম্বর দিয়ে, কারো সঙ্গে পরিচয় করিয়ে দিয়ে আমাদের শ্রমকে লাঘব করে দিয়েছিলেন। কাজটি গুছিয়ে আনতে মফিদুলভাইও অভিভাবক হিসেবে দায়িত্ব নিয়েছিলেন, সে-কথাও মানতে হবে।\nপেছন ফিরে সে-ঘটনা স্মরণ করতে গিয়ে লজ্জায় পড়তে হচ্ছে। অনেকের কবিতা এতে অন্তর্ভুক্ত হয়েছিল, কিন্তু হাসনাতভাইয়ের কবিতা ছিল না। তিনি কবিতা লেখেন মাহমুদ আল জামান এই নামে, একথা আমাদের অজ্ঞাত ছিল না, কিন্তু তিনি নিজে কখনো নিজের কাব্যকীর্তি নিয়ে মুখ খুলতেন না। সব দেশের সবকালের কবিরাই আগ বাড়িয়ে নিজেদের কবিতার কথা বলতে ভালোবাসেন, বিশেষত বন্ধু ও শুভানুধ্যায়ীদের কাছে। হাসনাতভাই নন। নিজের সব ব্যাপারেই তাঁর বিপুল দ্বিধা, সংকোচ। সবচেয়ে সংকোচ নিজের কবিতা নিয়ে। শুধু কবিতা কেন, তিনি যে একজন সফল শিশুসাহিত্যিক, ছোটদের উপযোগী উপন্যাসের জন্য পুরস্কৃত হয়েছেন, একথা কোনোদিন মুখ ফুটে বলেননি। অথবা তাঁর যে ছোটদের জন্য লেখা পাঁচটি শিশু উপন্যাস রয়েছে, এ-তথ্যও আমাদের অধিকাংশের অজানা।\n১৯৮৯ থেকে আমি নিউইয়র্কে। এর ফলে আমাদের নিত্যনৈমিত্তিক দেখা-সাক্ষাতে যতি পড়ল বটে, কিন্তু পরিচয়ের নতুন দিগন্ত উন্মোচিত হলো। আমাদের মধ্যে পত্রালাপ শুরু হলো। খুব নিয়মিত নয়, অধিকাংশ সময় কেউ ঢাকা থেকে বেড়াতে এলে হাতে একটি চিঠি গুঁজে দিতেন। সঙ্গে এক বা একাধিক বই ও পত্র-পত্রিকা। নতুন কোন বই পড়েছেন অথবা নতুন কোন বইয়ের কথা শুনেছেন, সেসব নিয়ে নিজের মতামত দিয়েছেন, আমার মতামত জানতে চেয়েছেন। যে-কথা মুখে বলা হয়নি কখনো, পত্রাকারে সেসবের কোনো কোনো বিষয়ও উঠে এসেছে। ঢাকা তাঁর কাছে ক্রমশ শ্বাসরুদ্ধকর হয়ে আসছে, এমন একটা ধারণা আমার হয়েছিল সে-চিঠি পড়ে।\nচিঠি ছেড়ে ই-মেইল চালু হওয়ার পর যোগাযোগ বেড়ে যায়। এসময় হাসনাতভাই সংবাদ ছেড়ে কালি ও কলমে যোগ দিয়েছেন। একদম শুরু থেকেই সে-পত্রিকায় আমার লেখার জায়গা করে দেন তিনি। তাঁর তাগাদাতেই বিদেশি বই নিয়ে অনিয়মিতভাবে লিখেছি আমি। অনেক সময় হাসনাতভাই বইয়ের নাম বলে দিতেন, আমি তা জোগাড় করে পড়ে দু-কলম লেখার চেষ্টা করেছি। যা আমার কাছে বিস্ময়ের মনে হয়েছে, ঢাকায় বসেও হাসনাতভাই বিশ্বসাহিত্যের বিভিন্ন স্রোতধারার সঙ্গে পরিচিত ছিলেন। তবে সবচেয়ে আগ্রহ ছিল আধুনিক রুশ সাহিত্য নিয়ে। লক্ষ করেছি, ততদিনে তিনি রাজনীতিতে আগ্রহ হারিয়ে ফেলেছেন। আমি কালেভদ্রে তাঁর পত্রিকার জন্য রাজনীতিনির্ভর রচনা পাঠিয়েছি, তিনি ছেপেছেন কিন্তু খুব যে আগ্রহ নিয়ে কাজটা করেছেন তা নয়। অনুমান করি, বাংলাদেশের জটিল ও স্বার্থপর রাজনীতি তাঁকে আহত করেছিল। সোভিয়েত ইউনিয়নের পতন তাঁর জন্য গভীর বেদনার অভিজ্ঞতা ছিল। সেটিও তাঁর রাজনীতি-বিমুখতার কারণ।\nনিউইয়র্ক থেকে যতবার ঢাকায় বেড়াতে এসেছি, হাসনাতভাই আগ্রহ নিয়ে দেখা করতে এসেছেন। একবার কয়েক বন্ধু মিলে আমরা নেত্রকোনার অঘোষিত প্রিন্স, উদীচীর সংগঠক ও চলচ্চিত্রকার সেন্টু রায়ের বাসায় সদলবলে বেড়াতে গিয়েছিলাম। সম্ভবত সেই প্রথম হাসনাতভাইকে দেখলাম তিনি আমাদের লঘু আড্ডায় আগ্রহ নিয়ে অংশ নিচ্ছেন। সেটা দ্রব্যগুণে কি না তা বলতে পারব না। সেন্টুর বাসার ছাদে মধ্যরাতের পর গানের আসর বসেছিল। নেত্রকোনার গান-উৎসাহী মানুষদের নিয়ে এক গানের দল গড়ে তুলেছিল সে। এদের কেউ পাকা শিল্পী, কেউবা আনকোরা। এদের দিয়েই মার্কিন জ্যাজের অনুকরণে কয়েক ঘণ্টার এক অসাধারণ জ্যামিং সেশন হয়েছিল রাত তিনটা পর্যন্ত। চেঁচামেচি হয়তো কিছুটা বেশিই হয়ে গিয়েছিল। হঠাৎ দেখি পুলিশ এসে হাজির, পাশের বাড়ির কেউ টেলিফোনে অভিযোগ করেছে। ভীষণ ভয় পেয়ে গিয়েছিলেন হাসনাতভাই, এখন কী হবে? পুলিশ অবশ্য আসার আগে সেন্টুকে ফোন করে সাবধান করে দিয়েছিল, নরম-গরম কোনো পানীয় থাকলে তা সরিয়ে রাখার পরামর্শ দিয়েছিল। তল্লাশি করার ভান করে এদিক-সেদিক তাকিয়ে, উর্দির নিচে একটি শিশি হাতিয়ে পাঁচ মিনিটেই তারা ফিরে গেল। হাসনাতভাই মনে হলো ধরে প্রাণ ফিরে পেয়েছেন।\nআরেকবার সিলেটে এক চা-বাগানে, আমরা পাঁচ-ছয় পরিবার বেড়াতে এসেছিলাম মতিভাইয়ের উদ্যোগে ও বদান্যে। সেবার দেখলাম হাসনাতভাই তাঁর খোলস থেকে বেরিয়ে এসেছেন। শিল্প-সাহিত্য তো বটেই, রাজনীতি নিয়ে তর্কে তিনিও সমান উৎসাহে যোগ দিচ্ছেন। প্রথম রাতে চা-বাগানের বেশ কয়েকজন নারী-পুরুষ এসেছিল, সম্ভবত মতিভাইয়ের পরিকল্পনায়। তাঁরা মাদল বাজিয়ে আমাদের গান শুনিয়েছিল, কোমর দুলিয়ে নাচ দেখিয়েছিল। প্রথমে মতিভাই, তারপর আমার দুই মেয়ে, তারপর সবাই – মায় হাসনাতভাই পর্যন্ত – সেই নাচে সঙ্গ দিয়েছিলাম।\nআরেকবার হাসনাতভাই ও লেখক বন্ধু মশিউল আলমকে নিয়ে ট্রেনে চেপে রাজশাহীতে হাসান আজিজুল হকের গৃহে এক রাতের জন্য কাটাতে এসেছিলাম। গরমের রাত, তদুপরি প্রবল মশা। হাসানভাইয়ের খোলা ছাদে শোয়ার ব্যবস্থা হয়েছিল। ঘুম কোথায়, প্রায় সারারাত তুমুল আড্ডায় কখন যে সকাল হলো, তা টের পাইনি। হাসনাতভাই এসেছেন জেনে সেদিন সন্ধ্যায় সনৎকুমার সাহা, আমাদের সকল প্রিয় প্রবন্ধকার ও প্রকৃত শ্রদ্ধেয় ব্যক্তি, এসেছিলেন। অর্থনীতির অধ্যাপক, অথচ প্রবল রাজনীতিমনস্ক মানুষ। সেদিন হাসনাতভাই সে-আলোচনায় যুক্ত হয়েছিলেন, বাংলাদেশের রাজনীতির দক্ষিণ মোড় তাঁকে কতটা বিচলিত করেছিল, তাঁর কথায় টের পেয়েছিলাম।\nসম্ভবত ২০০৮ সালে হাসনাতভাই প্রথমবারের মতো নিউইয়র্ক সফরে আসেন। বেঙ্গল ফাউন্ডেশন বাংলাদেশের সেরা শিল্পীদের অংশগ্রহণে জাতিসংঘে বাংলাদেশের স্থায়ী মিশনে একটি সপ্তাহব্যাপী চিত্রকলা প্রদর্শনীর আয়োজন করেছিল। সুবীর চৌধুরীর নেতৃত্বে বেশ বড়সড় একটি প্রতিনিধি দল এসেছিল, হাসনাতভাই সে-দলের অন্তর্ভুক্ত হয়েছিলেন। আমার জানামতে সেটিই এদেশে বাংলাদেশের শিল্পীদের প্রথম প্রতিনিধিত্বশীল চিত্রকলা প্রদর্শনী। সুবীরদা ও হাসনাতভাই, এই দুজনকেই সকল দায়-দায়িত্বের ভার নিতে হয়েছিল। পেছন থেকে উৎসাহ জুগিয়ে ছিলেন আরেক চিরকালীন শিশু কালিদাস কর্মকার। এই প্রদর্শনী নিয়ে পরে তাঁরা ওয়াশিংটন ও বস্টন পর্যন্ত ঘুরে এসেছেন।\n২০১৭ থেকে পরপর তিন বছর হাসনাতভাই নিউইয়র্কে মুক্তধারা আয়োজিত বাংলা বইমেলায় বেঙ্গল পাবলিকেশন্সের পক্ষে অংশ নিয়েছিলেন। সবাইকে অবাক করে দিয়ে তিনি নিজে টেবিলে বই সাজিয়ে রীতিমতো বিক্রেতার ভূমিকায় নেমে পড়েছিলেন। এই ভূমিকায় তিনি অনভ্যস্ত, ‘প্রথমা’ প্রকাশনীর রাশেদ তাঁকে সঙ্গ দিয়েছিল প্রতিবার। এক বছর, সম্ভবত ২০১৮ সালে, বেঙ্গলের স্টল সেরা প্রকাশনার জন্য পুরস্কারও পেয়েছিল। অন্য সবার সঙ্গে তিনি মঞ্চে দাঁড়িয়ে অপেক্ষা করছিলেন কে পুরস্কার পায় সে-ঘোষণার। এবার যে তাঁর স্টল পুরস্কৃত হতে যাচ্ছে, সে-কথা তিনি ঘুণাক্ষরেও জানতেন না। নামটি আমাকেই ঘোষণা করতে হয়েছিল। হঠাৎ বেঙ্গলের নাম শুনে তিনি যেন হকচকিয়ে গিয়েছিলেন, প্রথম বুঝে ওঠেননি। পুরস্কার তুলে দিয়েছিলেন বাংলা একাডেমির মহাপরিচালক হাবীবুল্লাহ সিরাজী। পরে, মঞ্চ থেকে নেমে তিনি কপট রাগে বলেছিলেন, এসব নাকি আমার ষড়যন্ত্র। কথাটা মোটেই ঠিক নয়। একটি পাঁচ সদস্যের কমিটি প্রতিটি স্টল ঘুরে ঘুরে প্রত্যেকের কাছে ভালোমন্দ কথা শুনে সিদ্ধান্ত নিয়েছিলেন। অনুমান করি এমন একজন নির্ভেজাল ভালো মানুষকে বই বিক্রি করতে দেখে কমিটির সদস্যরা যারপরনাই বিস্মিত ও মুগ্ধ হয়েছিলেন।\nমেলায় প্রথমবার আসার পর আমাকে সন্তর্পণে ডেকে অনুরোধ করেছিলেন, হাসান, প্লিজ আমাকে কিছু বলতে বলবেন না। আর যদি বলতেই হয় তো আগে থেকে বিষয় বলে দেবেন, আমি লিখে নিয়ে আসব। শেষমেশ তাই হয়েছিল। বাংলাদেশের প্রকাশনা শিল্পের সমস্যা ও সম্ভাবনা নিয়ে এক চমৎকার প্রবন্ধ পড়েছিলেন। কোনো এক বছর স্থানীয় এক সাহিত্য পত্রিকা আমাকে একটি পুরস্কার দিয়েছিল, হাসনাতভাইয়ের ওপর দায়িত্ব ছিল আমাকে পরিচয় করিয়ে দেওয়ার। সেবারও লিখে নিয়ে এসেছিলেন, তাঁর বলা কথা শুনে আমার কান লাল হয়েছিল, চোখে জল এসেছিল।\nনিউইয়র্ককে ভালোবাসতেন হাসনাতভাই। এই শহরে তাঁর একমাত্র মেয়ে ও নাতনির বাস, ভালোবাসার সেটিই আসল কারণ। অন্য কারণ, তিনি যা ভালোবাসেন তার সকল উপকরণই এখানে সদা মজুদ। বইয়ের দোকান, নাট্যপাড়া, মিউজিয়াম, আসার আগে থেকেই পরিকল্পনা করে রাখতেন এবার কোথায় কোথায় যাবেন। এই শহরের সবচেয়ে বড় বইয়ের দোকান স্ট্রান্ড, বলা হয় এখানে এত বই আছে যে একের পর এক সাজিয়ে রাখলে তা আট মাইল ছাড়িয়ে যাবে। আসামাত্রই জানতে চাইতেন কবে, কখন নিয়ে যাব স্ট্রান্ডে। আমরা দুজন এই দোকানে ঘণ্টার পর ঘণ্টা কাটিয়েছি, সব সময় যে বই কিনেছি তাও নয়। শুধু বইয়ের ভেতর দিয়ে হাঁটতে, নতুন-পুরনো বই হাতে নিয়ে তাঁর গন্ধ শুঁকতে ভীষণ ভালোবাসতেন। হাসনাতভাইয়ের বিশেষ আগ্রহ ছিল স্মৃতিকথায় ও জীবনী গ্রন্থে। পকেটে একটি তালিকা নিয়ে আসতেন, নিজেই খুঁজে খুঁজে সেসব বার করতেন। একবার জুলিয়ান ফ্রয়েডের একটি আনকোরা জীবনী পেয়ে প্রায় বাচ্চা ছেলের মতো নেচে উঠেছিলেন। সাবওয়েতে বাড়িফেরার পথে সারাটা সময় ঘুরেফিরে সে-গ্রন্থ আবিষ্কারের বিস্ময় রোমন্থনেই কাটালেন। ‘দেখলেন, কিভাবে বইটা পেয়ে গেলাম’, বারবার নিজের আবিষ্কারে নিজেই আনন্দিত হচ্ছিলেন। স্ট্রান্ডের খ্যাতি পুরনো বইয়ের জন্য, এক বা দুই ডলারে প্রায় অক্ষত – কিন্তু কয়েক বছরের পুরনো – বই এখানে দোকানের বাইরে থরে থরে সাজানো। আমাকে তিনি অনুরোধ করেছিলেন হেনরি কিসিঞ্জারের হোয়াইট হাউস ইয়ার্স বইটি জোগাড় করে দিতে, ঢাকায় কেউ একজন তাঁকে ফরমায়েশ করেছিলেন। আমি মাত্র এক ডলারে সেই বই এনে দিলে তিনি প্রথমে প্রমাণ সাইজের সে-বই দেখে আঁতকে উঠলেন। না জানি আপনার কত খরচ হয়ে গেল। আমি যখন সে-বইয়ের মূল্য জানালাম, মনে হলো বুকের ওপর থেকে তাঁর এক বোঝা নেমে গেল।\nবই ছাড়া ভালোবাসতেন এই শহরের মিউজিয়াম। এই শহরে ছোটবড় মিলিয়ে ৮০টির ওপর মিউজিয়াম। আমার স্ত্রী রানু ও আমি তাঁকে নিয়ে প্রধান অনেক মিউজিয়াম ঘুরে এসেছি। কান্দিনস্কির ছবি দেখব বলে সাবওয়ে থেকে বেয়াড়া রকম দূরে জুইশ মিউজিয়ামেও গেছি। জ্যাকোমেত্তির স্কাল্পচার দেখতে গুগেইনহাইমে গেছি। হাঁটতে হাঁটতে সোহোর স্বল্পপরিচিত গ্যালারিতেও ঢুঁ মেরেছি। আর মোমা ও মেট তো ছিলই। এসব মিউজিয়ামের জগদ্বিখ্যাত প্রায় সব ছবিই তাঁর পরিচিত, চোখের সামনে তাদের দেখে রীতিমতো শিহরিত হয়েছিলেন। একবার মেট্রোপলিটান মিউজিয়ামে এসে আমার পিঠে হাত রেখে বললেন, সাসকিয়ার পোর্ট্রেট দেখতে চাই। বুদ্ধদেব বসুর লেখায় পড়েছেন লন্ডন থেকে আমস্টারডাম এসেছিলেন শুধু সাসকিয়ার ছবি দেখবেন বলে। মেট-এ তাঁর পোর্ট্রেট আছে, এ-খবর তিনি জেনে এসেছেন। আগপাছ খবর না নিয়ে আমরা যেদিন যাই মেট-এ তখন সংস্কারের কাজ চলছে, অনেক গ্যালারি বন্ধ। আমাদের সৌভাগ্য, রেমব্রান্টের কয়েকটি ছবি তখনো বাইরে, তার মধ্যে সাসকিয়ার একটি। চুলে মোতির মালায় সাসকিয়া, এই এচিং দেখতে প্রায় আধঘণ্টা কাটিয়ে দিলেন হাসনাতভাই। যতক্ষণ ছিলেন, রানিং কমেন্টারির মতো আমাকে কপর্দকহীন রেমব্রান্ট ও ধনীর দুলারী সাসকিয়ার প্রেমের গল্প শুনিয়ে গেলেন। এই প্রথম দেখলাম হাসনাতভাইয়ের মুখে কথার খই ফুটছে। বড় সুন্দর কেটেছিল সেই দিনটি।\nমেট থেকে বেরিয়েছি, ফিফথ অ্যাভিনিউর কোনায় দেখি ‘পিকাসো ও তাঁর নারী’ শীর্ষক এক প্রদর্শনী চলছে। এই শোটি বছরতিনেক আগে মতিভাই ও আমি নিউইয়র্কের গ্যাগোসিয়ান গ্যালারি দেখেছিলাম। সে-অভিজ্ঞতার বিবরণ দিয়ে এক প্রবন্ধ কালি ও কলমে ছেপেছিলেন হাসনাত ভাই। গুগেনহাইমের উলটোদিকে এক সাধারণ ভবনের সাত না আটতলায় শো চলছে, হাসনাতভাই-ই আগে তার সাইনবোর্ড দেখলেন। ছুটলাম আটতলায় পিকাসোর বান্ধবীদের দেখতে। আমার দেখা ছবি, অতিরিক্ত মুগ্ধতার বিশেষ কোনো কারণ নেই। কিন্তু হাসনাতভাই যেন হাতে চাঁদ পেলেন। খুঁটিয়ে খুঁটিয়ে প্রতিটি ছবি দেখলেন, মনে হলো নিজের হারানো প্রেম ফিরে এসেছে। মারি তেরেস, ফেরনান্দে, জ্যাকুলিন, দোরা মার – এই নারীদের গল্প তাঁর জানা, যৎকিঞ্চিত আমারও। ফিসফিস করে তাঁদের গল্প আমাকে নতুন করে শোনালেন। আসলে তিনি নিজেকেই শোনাচ্ছিলেন, গল্পের সঙ্গে ছবির মানবীর মিল-অমিল যাচাই করে নিচ্ছিলেন।\nহাসনাতভাইয়ের সঙ্গে আমার দীর্ঘদিনের পরিচয় হলেও তাঁর কবিতার সঙ্গে আমার তেমন পরিচয় ছিল না, সেকথা আগেই উল্লেখ করেছি। ২০১৮ সালে তাঁর শেষ নিউইয়র্ক ভ্রমণের পর আমার জন্য রেখে গিয়েছিলেন তাঁর ভুবনডাঙার মেঘ ও নধর কালো বেড়াল কাব্যগ্রন্থটি। দেশে ফিরে আমার জন্য কারো হাত দিয়ে পাঠিয়েছিলেন তাঁর নির্বাচিত কবিতা। মুখে বলেননি, অনুমান করি তিনি হয়তো চেয়েছিলেন এই বই নিয়ে আমি কোথাও আলোচনা করি। নানা কারণে করা হয়নি ভেবে এখন নিজের ওপর ক্রোধ জাগছে।\nবস্তুত, এই বই-দুটি হাতে পাওয়ার পর প্রথম আগ্রহ নিয়ে তাঁর কবিতা পড়ার সুযোগ হলো। পড়তে গিয়ে এই মানুষটির অন্তর্গত নৈঃসঙ্গ্যের সঙ্গে পরিচিত হই। কাছের মানুষ অথচ তাঁর চরিত্রের এই আলো-আঁধারির দিকটি আমার অজ্ঞাতই রয়ে গিয়েছিল। বড় চাপা মানুষ ছিলেন, মুখ ফুটে কখনো নিজের কোনো কথা বলতেন না। এখন কবিতা পড়ে তার অর্থ উদ্ধার করতে গিয়ে ধাঁধায় পড়তে হচ্ছে। কবিতা পড়ে তার অর্থ আক্ষরিকভাবে উদ্ধার করতে নেই, জীবনানন্দ দাশ সেকথা আমাদের শিখিয়েছেন, কিন্তু যে-শিল্পে ব্যক্তির নাড়ির স্পন্দন নেই, নেই তাঁর বেদনার স্বেদচিহ্ন, তাতে জীবন থাকে না, কবিতাও থাকে না। স্পষ্টতই স্বদেশ, স্বাদেশিকতা ও প্রেম – তাঁর কবিতার এই তিনটি প্রধান ধ্বনিচিহ্ন। বাংলাদেশের অধিকাংশ কবির কাব্যসৃষ্টির চরিত্র এই ত্রিমাত্রিক ঘেরাটোপে বাঁধা। কিন্তু যখনই কোনো কবির কণ্ঠস্বরে বেদনার, বিচ্ছিন্নতার ও একাকিত্বের আর্তি নৈঃশব্দ্যের সুর হয়ে বাজে, তখনই তিনি লক্ষণীয় হয়ে ওঠেন। আবুল হাসনাতের কবিতায় আমি সেই সুর শুনতে পাই।\nতাঁর কবিতার রোমান্টিক চরিত্র সম্বন্ধে হাসনাতভাই নিজেও অবহিত ছিলেন। নির্বাচিত কবিতার ভূমিকায় দেখছি তাঁর এমন একটি স্বীকারোক্তি :\nকখনও অঙ্গীকারের তাগিদে, কখনও ভাবাবেগে তাড়িত হয়ে। কখনও সুদূর অতীতে দেখা কোন এক হেমন্ত শীত সকালের কথা ভেবে। স্মৃতি কখনও মিছিলে উত্তোলিত কোন নারীর রণক্লান্ত হাত বড়ই উদ্বেল করে। মিছিলে দেখা সেই নারীর মুখ, ঘামে ভেজা শরীর, স্বপ্নের দু’টি চোখ আমার ক্লান্তি আর নৈরাশ্যে পঙক্তির পর পঙক্তি রচনায় উদ্দীপিত করে। কিন্তু হৃদয়ে তা গুঞ্জরিত হলেও লেখা আর হয়ে ওঠে না। আর ঘুরেফিরে মনে পড়ে, ভুবনডাঙ্গার মেঘ, নৃত্যরত সাঁওতাল মেয়ের সহাস্য মুখ, প্রান্তিকের উদার প্রান্তর, শাল বীথি, মহুয়া বৃক্ষ আর প্রান্তরে জ্যোৎস্নার প্লাবন।\nএই কথার সঙ্গে এবার মিলিয়ে পড়ুন ‘ক্ষুধার চিৎকার’ – এই কবিতার অংশবিশেষ :\nঅনেক কিছুই বলতে চাই, কিন্তু\nকিছুই বলা হয়ে ওঠে না\nনিজেকে ছিঁড়ে টুকরো টুকরো করে\nজলের গেলাসে মুখ দেই\nসেই জল, জ্বলতে জ্বলতে পড়তে পুড়তে\nনদীর স্রোতের মত হয়ে যায়\nছলাৎ ছলাৎ শব্দে পাঁজরে নারীর সমর্পণ\nজল, তৃষ্ণার্ত হৃদয়ে জলই হয়ে ওঠে\nআমি মধ্যরাতে সবিতা হালদারের জন্য\nআর ভুবনডাঙ্গায় প্রার্থনা করি ঈশ্বরের কাছে\nহা ঈশ্বর, তুমি তাকে রেখো সর্বদা দুধে-ভাতে\nভুবনডাঙ্গায় এখনো সে হাঁটে\nএলার মতো, নন্দিনীর মতো\nক্ষুধার চিৎকারে যদিও ঘুম নেই,\nপ্রগাঢ় মৃত্যুর মত ঘুম নেই দু’চোখে\nবাগানে ফুল ফুটেছে থরোথরো।\nনিউইয়র্কে এলে হাসনাতভাই প্রথমেই খোঁজ করতেন শহীদ কাদরীর কথা। একদা এক যৌবনে শহীদভাই ঢাকা আলো করে রাখতেন তাঁর কথার ইন্দ্রজালে, প্রতিভার আলোকচ্ছটায়। যারা তাঁর সে-ম্যাজিকে বশীভূত হয়েছেন, হাসনাতভাই তাঁদের একজন। আমার দূতিয়ালিতে বারকয়েক তাঁদের দুজনের মুখোমুখি দেখা হয়েছে, একই সোফায় পাশাপাশি বসে কত কী গল্প। অনেক গল্প ইঙ্গিতে, দু-চারটে নাম শুনে অনুমান করতে হয় এই গল্প শামসুর রাহমান বা আল মাহমুদকে নিয়ে। শহীদভাই হো হো করে হাসতেন, হয়তো হাসনাতভাইয়ের কোনো গোপন অজ্ঞাত ঘটনার সূত্র ধরে তাঁকে খোঁচাচ্ছেন। বেশ বুঝতে পারতাম লজ্জায় অধোবদন হচ্ছেন তিনি, অথবা কে জানে, হয়তো পুরনো দিনের কথা মনে পড়ায় বুকের ভেতর কোনো ছলাৎ ছলাৎ ধ্বনি জেগে উঠছে।\nহাসনাতভাই বিস্তর গুরুগম্ভীর গদ্য রচনা লিখেছেন, তার প্রায় কিছুই আমাদের অধিকাংশের কাছে পরিচিত নয়। কখনো মুখে বলেননি, হাসান, লেখাটি পড়ে দেখবেন। মাত্র কয়েকমাস আগে হাতে এসেছে তাঁর গদ্যগ্রন্থ, প্রত্যয়ী স্মৃতি ও অন্যান্য। এই বইটি পড়ার পর মনে হলো আমি কিছুই জানি না লেখক আবুল হাসনাত বিষয়ে। বাংলা ভাষা, সংস্কৃতি ও সংস্কৃতির প্রায় প্রতিটি প্রধান ব্যক্তিত্ব বিষয়ে তাঁর ব্যক্তিগত মূল্যায়ন রয়েছে এই গ্রন্থে। যাঁদের কাছ থেকে দেখেছেন, স্মৃতিতে যাঁরা ধরা আছেন, তাঁদের বিষয়ে নির্মোহ রচনা নির্মাণ কঠিন। এই গ্রন্থে হাসনাতভাই সে-চেষ্টাও করেননি। ফলে যে এক কুড়ি প্রবন্ধ এই গ্রন্থে অন্তর্ভুক্ত হয়েছে, তার প্রতিটি – আমার বিবেচনায় – হাসনাতভাইয়ের ভালোবাসা ও শ্রদ্ধার অঞ্জলি হয়ে ধরা পড়েছে। অঞ্জলিই বটে, কিন্তু তাঁর দেখার চোখটি যে মৌলিক তাতে কোনো সন্দেহ থাকে না।\nআমার কাছে বিশেষভাবে ধরা পড়েছে গ্রন্থভুক্ত শামসুর রাহমানের ওপর একটি দীর্ঘ রচনা। গণসাহিত্য করার সময় রাহমানভাইয়ের সঙ্গে পরিচয়ের সৌভাগ্য হয়েছিল, পরবর্তীকালে খানিকটা ঘনিষ্ঠতাও। একাত্তর-পরবর্তী শামসুর রাহমানের কবিতা আমার নিজের খুব প্রিয় নয়, মনে হয় তিনি স্বাদেশিকতার পোস্টারে আটকে গেছেন। এই নিয়ে হাসনাতভাইয়ের সঙ্গে কখনো-সখনো মৃদু বচসা হয়েছে, তিনি বুঝিয়েছিলেন সব দেশের একজন মুখপাত্র চাই, যাঁর কণ্ঠে ধরা পড়বে সেই জাতির আনন্দ ও বেদনার, পতন ও অর্জনের তন্ময় উচ্চারণ। শামসুর রাহমান ছিলেন ঠিক সেই রকম একজন মুখপাত্র। একই কথা বলেছিলেন শহীদভাই, সম্ভবত হাসনাতভাইকে সামনে রেখেই। ‘শামসুর রাহমান ও তাঁর কবিতা’ শীর্ষক রচনায় এই কথার বিস্তৃত ব্যাখ্যা দিয়েছেন হাসনাতভাই। এমন একটি আশ্চর্য মন্তব্য রয়েছে সেখানে ‘আমার কেবলই মনে হয় (সমকালীন) সময়চেতনাকে নানাদিক থেকে অবলোকন করতে গিয়ে কিংবা এই অঞ্চলের মানুষের বঞ্চনা ও প্রতিবাদকে কাব্যভাষায় রূপ দিতে গিয়ে (শামসুর রাহমান) কখন যে বাংলা কবিতার স্বর পাল্টে দিয়েছিলেন, তা তাঁর সময়ের কোন সমালোচকই যথার্থভাবে অনুধাবন করেননি।’ কথাগুলি পড়তে গিয়ে গালে যেন তাঁর সপাট চড় এসে লাগল।\nকথা ছিল ২০২০ সালের জুন মাসে নিউইয়র্ক বাংলা বইমেলায় তিনি আসবেন। আমরা পরিকল্পনা করেছিলাম এবার নিউইয়র্কের বাইরে টেনেসি অথবা নিউ অরলিয়ন্সে এক-দুদিনের জন্য বেড়াতে যাব। কোথাও কোনো গ্রামে কিছু সময় কাটানোর ইচ্ছাও তিনি ব্যক্ত করেছিলেন। মেয়ে ও নাতনির সঙ্গে সময় কাটাবেন, এমন কথা তো প্রায়ই বলতেন। কোভিডের কারণে কিছুই হলো না। তাঁর মৃত্যুর দিন-পনেরো আগে আমার সঙ্গে তাঁর শেষ কথা, অস্ফুট কান্নার সুরে বলেছিলেন, মেয়েটাকে বোধহয় আর দেখা হলো না।\nঅনেক কিছুই দেখা হলো না, অনেক কিছুই বলা হলো না। হাসনাতভাইয়ের মৃত্যুসংবাদ শোনার পর আমার ডাকঘরের ফুলকন্যা সুধার কথা মনে পড়েছিল। অমল ঘুমিয়ে পড়েছে, একথা শুনে সেই বালিকা বলেছিল, জেগে উঠলে ওকে কানে কানে বোলো, সুধা তোমাকে ভোলেনি। হাসনাতভাইকে বলি, আমরা আপনাকে ভুলিনি, ভুলব না।


সব ফেলে অস্কারে প্রিয়াঙ্কা চোপড়া... -Deshebideshe\nসব ফেলে অস্কারে প্রিয়াঙ্কা চোপড়া...\nলস অ্যাঞ্জেলেস, ২৮ ফেব্রুয়ারী- বলিউডের আবেদন ছড়ানো অভিনেত্রী প্রিয়াঙ্কা চোপড়ার ক্যারিয়ারে এখন সত্যিই বসন্ত কাল চলছে। বলিউডের সীমা ছাড়িয়ে এরইমধ্যে হলিউডেও নিজের জায়গা তৈরি করার পাশাপাশি এবার প্রথমবারের মত তাকে বিশ্বের গৌরবময় ‘অস্কার অ্যাওয়ার্ড’ অনুষ্ঠানের প্রেজেন্টার হিসেবে দেখা যাবে তাকে। আর সেখানে যোগ দিতেই ইতিমধ্যে পৌঁছে গেছেন লস অ্যাঞ্জেলসে!\nআমেরিকান জনপ্রিয় টিভি সিরিজ ‘কোয়ান্টিকো’ দিয়ে আন্তর্জাতিকভাবে দর্শকের মন জয় করার সৌভাগ্য অর্জন করেন প্রিয়াঙ্কা। স্বীকৃতি হিসেবে অর্জন করেছেন ‘পিওপলস চয়েস অ্যাওয়ার্ড’ও। তার এমন অর্জনে গর্বিত পুরো বলিউড। আর সেই গর্বের রেশ কাটতে না কাটতেই সম্প্রতি ‘অস্কার অ্যাওয়ার্ড’ অনুষ্ঠানটির প্রেজেন্টার হিসেবে নাম লিখিয়ে চমকে দিয়েছেন তিনি। আর সেখানে যোগ দিতেই লস অ্যাঞ্জেলসে বিশ্বের বাঘা বাঘা তারকা অভিনেতা, অভিনেত্রী আর নির্মাতাদের সঙ্গে অবস্থান করছেন প্রিয়াঙ্কা!\nযদিও তিনি তিনি ভারতে থেকে নন, বরং সুদূর কানাডা থেকেই লস অ্যাঞ্জেলসে পৌঁছেছেন। কারণ তার চলতি টিভি সিরিজ ‘কোয়ান্টিকো’র শুটিংয়ে কানাডায় থাকছেন বেশ কিছুদিন যাবৎ। আর সেখানে থেকেই অস্কার অ্যাওয়ার্ড অনুষ্ঠানে উপস্থিত হতে সব ফেলে লস অ্যাঞ্জেলসে উড়ে গেলেন তিনি।\nবিমানে করে কানাডা থেকে অস্কারে যোগ দিতে যাওয়ার পথে বেশ কয়েকটি ছবিও পোস্ট করেছেন প্রিয়াঙ্কা। অস্কারে যোগ দেয়ার পরে রিহার্সেল করছেন, সেটাও তিনি সোশাল সাইটে জানিয়েছেন ভক্ত অনুরাগীদের জন্য।\nআবার এরইমধ্যে হলিউডের জনপ্রিয় অভিনেতা ও কুস্তিগীর রকের সঙ্গে প্রথমবার জুটিবদ্ধ হচ্ছেন প্রিয়াঙ্কা। ‘বেওয়াচ’ নামের ছবিটিতে চুক্তিবদ্ধ হলেও এখনো শুটিং শুরু হয়নি।\nপ্রসঙ্গত, সবাইকে রীতিমত বিস্মিত করে অস্কার কর্তৃপক্ষ আসন্ন অস্কার অ্যাওয়ার্ড অনুষ্ঠানে প্রেজেন্টার হিসেবে নাম ঘোষণা করলো ভারতীয় অভিনেত্রী প্রিয়াঙ্কা চোপড়ার! অস্কার অ্যাওয়ার্ড অ্যাকাডেমি’র ঘোষিত প্রেজেন্টারের তালিকায় প্রিয়াঙ্কা ছাড়াও আছেন স্টিভ কার্নেল, কুইন্সি জোন্স, বায়ুং-হুন লি, জারেড লেটো, জুলিয়েন মুর, অলিভিয়া মুন, ম্যারট রবি, জ্যাসন সেগেল, অ্যান্ডি সেরিক্স, জে কে সাইমন, কেরি ওয়াশিংটন ও রিসে উইথারস্পুন।


মাটি ফেলার জায়গা নেই, বন্ধ হতে পারে নৌ চ্যানেল খননের কাজ\n০ মিনিট আগের আপডেট ; সন্ধ্যা ০৬:৫৫ ; রবিবার ; এপ্রিল ০৫, ২০২০\nআবুল হাসান, মোংলা\nপ্রকাশিত : ০৯:০৩, জুলাই ১৬, ২০১৯ | সর্বশেষ আপডেট : ১০:৩৩, জুলাই ১৬, ২০১৯\nমোংলা-ঘষিয়াখালী নৌ চ্যানেল খননের মাটি ফেলার জায়গা সংকট দেখা দিয়েছে। এ কারণে চ্যানেলটির খননকাজ নতুন করে বাধাগ্রস্ত হচ্ছে। ২৬ কিলোমিটার এই চ্যানেলের দুই পাড় খননের মাটি দিয়ে ভরাট হয়ে গেছে। এখন জায়গার অভাবে নদী খননের মাটি আর ফেলা যাচ্ছে না। ফলে খননকৃত মাটি কোথায় ফেলা হবে তা নিয়ে চরম সংকট তৈরি হচ্ছে। মোংলা-ঘষিয়াখালী আন্তর্জাতিক নৌ চ্যানেল খননে দায়িত্বরত বাংলাদেশ অভ্যন্তরীণ নৌ পরিবহন কর্তৃপক্ষ (বিআইডব্লিউটিএ) এসব তথ্য জানিয়েছে।\nজানা যায়, মোংলা বন্দরের সঙ্গে সারাদেশের দূরত্ব কমাতে ১৯৭৪ সালে ৩১ কিলোমিটার দীর্ঘ মোংলা-ঘষিয়াখালী আন্তর্জাতিক নৌ চ্যানেলটির খননকাজ শুরু করা হয়। ’৮০-এর দশকের পর থেকে স্থানীয়রা ওই চ্যানেলটির সঙ্গে সংযুক্ত খালগুলোতে অবৈধ বাঁধ দিয়ে মাছ চাষ শুরু করলে ভাটার সময়ে পানির প্রবাহ কমে গিয়ে পলি পড়ে ভরাট হতে শুরু করে। ২২ কিলোমিটার পলি পড়ে ২০১০ সালে পুরোপুরি বন্ধ হয়ে যায় চ্যানেলটি। পরে ২০১৪ সালে ১ জুলাই ২৪৯ কোটি টাকা ব্যয়ে পলি অপসারণ করে খননকাজ শুরু করে নৌ চ্যানেলটি পুনরায় চালু করা হয়। তবে ড্রেজার দ্বারা খনন করা মাটি কোথায় ফেলা হবে, তা নিয়ে নতুন করে সমস্যার সৃষ্টি হয়। কারণ নদীর দু’পাড়ে খননের মাটি ফেলতে ফেলতে আর কোনও জায়গা নেই।\nবিআইডব্লিউটিএ’র ড্রেজিং বিভাগের উপসহকারী প্রকৌশলী মো. আনিচ্ছুজামান জানান, মোংলা-ঘষিয়াখালী নৌ চ্যানেলের নাব্য ঠিক রাখতে সোমবার (১৫ জুলাই) পর্যন্ত ২৬ কিলোমিটার নৌপথের ২৭৭ দশমিক ৪৬ লাখ ঘনমিটার মাটি খনন করা হয়েছে।\nপ্রকৌশলী মো. আনিচ্ছুজামান আরও বলেন, ‘নদী খননের এসব মাটি নদীর দু’পাড়েই ফেলা হয়েছে। একই জায়গায় একাধিকবার এ মাটি ফেলায় উঁচু টিলার সৃষ্টি হয়েছে, যা যে কোনও সময় ভেঙে পড়তে পারে। এছাড়া তাদের ড্রেজিং দ্বারা নদী খননের মাটি মোংলা ও রামপাল উপজেলার বিভিন্ন এলাকায় বিনামূল্যে দেওয়া হয়েছে। বিনামূল্যে মাটি দিতে নতুন করে বিজ্ঞপ্তি দিয়েও কোনও জায়গা পাওয়া যাচ্ছে না। তাই নদী খননের মাটি ফেলার জায়গা না পেলে মোংলা-ঘষিয়াখালী নৌ চ্যানেল খননেও বাধা সৃষ্টি হবে।’\nএদিকে মোংলা-ঘষিয়াখালী নৌ চ্যানেল খননের মাটি দ্বারা নদীর দু’পাড়ের নিচু জমি ভরাট হয়ে যাওয়ায় কৃষি ও শিল্পায়ন সৃষ্টির নতুন সম্ভাবনা তৈরি হয়েছে। জমির দামও বেড়েছে চারগুণ।\nমোংলা বন্দর ব্যবহারকারী আলহাজ এইচএম দুলাল বলেন, ‘আন্তর্জাতিক এ নৌ চ্যানেলটি পুনরায় চালু হওয়ায় মোংলা বন্দরে আমদানি রফতানিতে গুরুত্ব বেড়েছে। স্থায়ীভাবে এ চ্যানেলটির নাব্য ঠিক রাখতে পারলে অর্থনৈতিকভাবেও বন্দরের সক্ষমতা বৃদ্ধি পাবে। চ্যানেলে খননকাজে বাধার সৃষ্টি হলে নৌ চলাচলও বন্ধ হয়ে যাবে।’ তাই চ্যানেলটি চালু রাখতে সরকারকে সবরকম পদক্ষেপ নেওয়ার অনুরোধ জানান তিনি।\nবিআইডব্লিউটিএ’র ড্রেজিং বিভাগের সহকারী প্রকৌশলী মো. জাবের হোসেন মজুমদার জানান, মোংলা-ঘষিয়াখালী নৌ চ্যানেল খননের মাটি দিয়ে কয়েকশ’ একর সরকারি-বেসরকারি জমি ভরাট করা হয়েছে। মাটি ফেলার এখন আর কোনও জায়গা নেই। নতুন করে জায়গা সৃষ্টি না হলে ড্রেজিং বন্ধ হয়ে যেতে পারে বলেও জানিয়েছেন তিনি।\nসরকারিভাবে পর্যাপ্ত সহায়তা করা হচ্ছে: হানিফ\nবাজারে জীবাণুনাশক স্প্রে, ঘরে পৌঁছে দেওয়া হচ্ছে খাবার\n৩৭০৪২ঝুঁকি নিয়ে পোশাক কারখানা খোলার সিদ্ধান্তের নেপথ্যে\n৯৭৩২বগুড়ায় ট্রাক থেকে নামিয়ে দেওয়া সেই দিনমজুর করোনা আক্রান্ত\n৫০২৬করোনায় মারা গেলেন সাবেক এমপি সিরাজুল ইসলাম\n৪৪০৫১২ বাংলাদেশি তাবলিগ কর্মীর বিরুদ্ধে ভারতে মামলা, গুলি করে হত্যার আহ্বান রাজ ঠাকরের\n৪০৭৮ঢাকায় প্রবেশ ও বের হওয়া বন্ধ\n৩৯৯৭করোনায় একদিনে মৃত্যুর বিশ্ব রেকর্ড\n৩৮৮৯বিটিভিতে ফিরছে হ‌ুমায়ূন আহমেদের ‘কোথাও কেউ নেই’ ও ‘বহুব্রীহি’\n৩৫৮৮৭২ হাজার ৭৫০ কোটি টাকার প্রণোদনা প্যাকেজ ঘোষণা দিলেন প্রধানমন্ত্রী\n৩২০৪করোনায় আরও একজনের মৃত্যু, নতুন রোগী ১৮\n৩০৮৫যা আছে প্রধানমন্ত্রীর ৫ প্যাকেজে\nকুড়িগ্রাম-নাগেশ্বরী-ভুরুঙ্গামারী সড়কে ভারী যান চলাচল বন্ধ


নির্ভীক সাংবাদিকতার পথিকৃৎ মানিক মিয়ার মৃত্যুবার্ষিকী আজ | Protichhobi\nখুলনায় নৌকায় মনোনয়ন পেলেন বহিষ্কৃত নেতা!\n১ জুন ২০২১, ১০:৫১:৪৬\nবাংলাদেশে সাংবাদিকতার জগতে মানিক মিয়া এক প্রবাদপ্রতিম পুরুষ। তথাকথিত নিরপেক্ষতা, নাকি মানুষের মুক্তির লক্ষ্যে জনসচেতনতা সৃষ্টিই সাংবাদিকতার মূল লক্ষ্য—এই বাস্তবতায় তিনি তথাকথিত নিরপেক্ষতার বদলে মানুষের মুক্তির পক্ষেই নিজেকে, সাংবাদিকতাকে নিয়োজিত করেছিলেন। কোনো মতবাদ প্রচারণা নয়, সাংবাদিকতার একমাত্র ও প্রধান লক্ষ্য যে গণমানুষের মুক্তির জন্য নিয়োজিত থাকা, ন্যায়ের প্রশ্নে অবিচল থাকা—এই কথা তিনি তার সারা জীবনের কাজ দিয়ে প্রমাণ করে গেছেন।\nদৈনিক ইত্তেফাক প্রতিষ্ঠার মাধ্যমে সাংবাদিকতাকে অবলম্বন করে জীবনব্যাপী তিনি এদেশের মানুষের অধিকার আদায়ের সংগ্রামে সামনে থেকে নেতৃত্ব দিয়েছেন। বাংলাদেশে (তৎকালীন পূর্ব পাকিস্তান) তার হাত ধরেই সাংবাদিকতা এক নতুন মোড় নিয়েছিল। পাকিস্তানি শাসকগোষ্ঠীর শোষণ ও নির্যাতনের বিরুদ্ধে প্রতিরোধ সৃষ্টির লক্ষ্যে তিনি আমৃত্যু নিরলসভাবে কাজ করে গেছেন। সেজন্য তিনি বাংলার মানুষের কাছে ‘নির্ভীক সাংবাদিক’ হিসেবে পরিচিত হয়ে উঠেছিলেন।\nগণমুখী সাংবাদিকতার পথিকৃত্ ব্যক্তিত্ব তফাজ্জল হোসেন মানিক মিয়ার ৫২তম মৃত্যুবার্ষিকী আজ। ১৯৬৯ সালের এই দিনে মাত্র ৫৮ বছর বয়সে পাকিস্তানের রাওয়ালপিন্ডিতে শেষ নিঃশ্বাস ত্যাগ করেন ক্ষণজন্মা এই সাংবাদিক। বর্তমান বাংলাদেশে নির্ভীক সাংবাদিকতার প্রেরণা-পুরুষ হিসেবে বিরাজ করছেন তিনি।\nইত্তেফাক ছিল রাজনৈতিক দল আওয়ামী লীগের মুখপত্র—বর্তমান সময়ে এসে এমন কথা বলে ইত্তেফাকের ভূমিকাকে অনেকে প্রশ্নবিদ্ধ করতে চান। কিন্তু ইত্তেফাক সব সময় মনে করেছে, সাংবাদিকতার মূল লক্ষ্যই হচ্ছে মানুষের কথা বলা, মানুষের অধিকার প্রতিষ্ঠায় ভূমিকা রাখা। ইত্তেফাক পূর্ব পাকিস্তানে যে ভূমিকা পালন করেছিল, তা ছিল সময়ের দাবি। আওয়ামী লীগের সেই সময়ের রাজনীতিকে ইত্তেফাক জনগণের দাবি বলেই মনে করেছিল। তফাজ্জল হোসেন মানিক মিয়ার অবস্থান, ইত্তেফাকের সাংবাদিকতা এবং আওয়ামী লীগ ও বঙ্গবন্ধু শেখ মুজিবুর রহমানের অবস্থান ছিল এক ও অভিন্ন। সে কারণে অনেকে সেই অবস্থানের সমালোচনা করেন। কিন্তু ইত্তেফাক তথাকথিত নিরপেক্ষ সাংবাদিকতা করেনি। মানুষের মুক্তির পক্ষে সরাসরি অবস্থান নিয়েছে জাতির প্রতিটি ক্রান্তিকালে। মানিক মিয়া ছিলেন তার কান্ডারি। আজও ইত্তেফাক তফাজ্জল হোসেন মানিক মিয়ার সেই নীতি অবলম্বন করেই প্রকাশিত হচ্ছে।\nসামরিক শাসনের বিরুদ্ধে সোচ্চার থেকে আপসহীনভাবে মানিক মিয়া সত্য প্রকাশ করে গেছেন। একসময় তত্কালীন পাকিস্তান সরকারের সামরিক শাসক ইত্তেফাকের প্রকাশনা বন্ধ করে দেয়। সে সময় সরকারের সঙ্গে আপস করলে তিনি ইত্তেফাক প্রকাশনা অব্যাহত রাখতে পারতেন। কিন্তু তিনি এবং তার চেতনায় উদ্বুদ্ধ সাংবাদিকেরা জনমানুষের সংবাদপত্রের প্রতি যে বিশ্বাস, তার সঙ্গে আপস করেননি। তিন বছর পত্রিকা প্রকাশ বন্ধ রেখেছিলেন। সামরিক জান্তা ও স্বৈরাচারী শাসকের রক্তচক্ষু উপেক্ষা করে নির্ভীক সাংবাদিকতার যে উদাহরণ তিনি সৃষ্টি করে গেছেন, তা পৃথিবীর ইতিহাসে এক বিরল দৃষ্টান্ত।\nপূর্ব ও পশ্চিম পাকিস্তানের মধ্যে অর্থনৈতিক, সামাজিক ও রাজনৈতিক বৈষম্যের কথা সহজ ভাষায় তিনি মানুষের সামনে তুলে ধরেন। তিনি ছিলেন আধুনিক সংবাদপত্রের রূপকার, বাঙালি জাতীয়তাবাদ আন্দোলনের অন্যতম প্রবক্তা। ‘রাজনৈতিক ধোঁকাবজি’, ‘রাজনৈতিক মঞ্চ’ আর ‘রঙ্গমঞ্চ’ শিরোনামে কলাম লিখে বাংলাদেশের মানুষকে স্বাধীনতাকামী করে তোলেন মানিক মিয়া। ‘মোসাফির’ শিরোনামে তার ‘রাজনৈতিক মঞ্চ’ কলামে নির্ভয়ে সত্য উচ্চারণ, অনন্য রাজনৈতিক দিকনির্দেশনা এবং গণমানুষের প্রতি ভালোবাসার কারণেই বাংলার মানুষের হূদয়ে তিনি অবিনশ্বর হয়ে রয়েছেন।\nজাতির পিতা বঙ্গবন্ধু শেখ মুজিবুর রহমান ‘আমার মানিক ভাই’ শিরোনামে এক লেখায় উল্লেখ করেছিলেন, ‘…আমার ব্যক্তিগত জীবনে মানিক ভাইর প্রভাব যে কত গভীর, তা ভাষায় ব্যক্ত করার মত নয়। ১৯৪৩ সাল থেকে তাঁর সাথে আমার পরিচয়। সে পরিচয়ের পর থেকে সারাটা জীবন আমরা দু’ভাই একসাথে জনগণের অধিকার অর্জনের সংগ্রাম করেছি।…একটা বিষয়ে আমরা উভয়ই একমত ছিলাম এবং তা হল, বাংলার স্বাধীনতা। স্বাধীনতা ভিন্ন বাঙালির মুক্তি নেই, এ বিষয়ে আমাদের মাঝে কোন দ্বিধাদ্বন্দ্বের অবকাশ ছিল না। আর ছিল না বলেই নানা ঘাত-প্রতিঘাতের মধ্যেও দু’জন দু’ফ্রন্টে থেকে কাজ করেছি। আমি কাজ করেছি মাঠে-ময়দানে আর মানিক ভাই তাঁর ক্ষুরধার লেখনীর সাহায্যে।’\nআবদুল গাফ্ফার চৌধুরী এক সাক্ষাত্কারে বলেছেন, ‘আজ যে স্বাধীনতার সোনালি ফসল আমরা ঘরে তুলছি সেজন্য ইত্তেফাক ও মানিক মিয়ার একক অবদান অসাধারণ। বাংলাদেশের স্বাধীনতার ইতিহাসে ইত্তেফাক একটি অবিস্মরণীয় নাম হয়ে থাকবে। আজকের সাংবাদিকতায় বাণিজ্য ও মুনাফা প্রধান লক্ষ্য, কিন্তু সে যুগের সাংবাদিকতায় আদর্শ এবং তার জন্য লড়াই ছিল মুখ্য উদ্দেশ্য। সাংবাদিকদের গাড়ি-বাড়ি ছিল না, কিন্তু ছিল অটুট আদর্শ, নিষ্ঠা। মানিক মিয়া শুধু সংবাদপত্রের মালিক ছিলেন না, ছিলেন জনজীবনভিত্তিক সাংবাদিকতার পথিকৃত্।’\nনীতির প্রশ্নে, বাংলার মানুষের অধিকারের বিষয়ে মানিক মিয়া কখনো আপস করেননি। দৈনিক ইত্তেফাক ছিল তার সেই সংগ্রামী জীবনের প্রধান হাতিয়ার। দৈনিক ইত্তেফাকের প্রতিষ্ঠাতা সম্পাদক, প্রবাদপ্রতিম এই ব্যক্তিত্ব দেশের সাংবাদিকতাকে একটানে বদলে দিয়েছিলেন। মানুষের প্রত্যাশা, বেদনাকে জোরালোভাবে তুলে ধরার এক আশ্চর্য ক্ষমতা ছিল তার। শুধু সাংবাদিক কিংবা রাজনীতির প্রথপ্রদর্শকই নন, মানুষ হিসেবেও তিনি ছিলেন আকর্ষণীয় ব্যক্তিত্বের অধিকারী। তার সংস্পর্শে যিনি একবার এসেছেন, তিনি তার সম্মোহনী ব্যক্তিত্বের প্রতি আকৃষ্ট হয়েছেন। তেমনি তার সহানুভূতিশীল হূদয় ও মানুষের প্রতি মমত্ববোধ আজও মানুষের মুখে মুখে উচ্চারিত হয়। তিনি যেমন বাংলা সাংবাদিকতা জগতে পথপ্রদর্শক, তেমনি রাজনীতিতেও। রাজনৈতিক জগতে তিনি ছিলেন হোসেন শহীদ সোহরাওয়ার্দীর ভাবশিষ্য। ঘনিষ্ঠ ছিলেন বঙ্গবন্ধু শেখ মুজিবুর রহমানের। বঙ্গবন্ধুর সঙ্গে গভীর সম্পর্ক ছিল মানিক মিয়ার।\nতফাজ্জল হোসেন মানিক মিয়া ছিলেন উদার গণতন্ত্রের ধারক। একজন রাজনীতিমনস্ক সাংবাদিক হয়েও তার রাজনৈতিক কোনো উচ্চাভিলাষ ছিল না, ছিল না ব্যক্তিগত কোনো লোভ। এ কারণেই সত্ ও নির্মোহ অবস্থান থেকে সত্য কথা বলার সাহস দেখাতে পারতেন। জেল-জুলুম, অত্যাচার, নিপীড়ন এবং সরকারের অসহযোগিতাকে মোকাবিলা করে, নীতির প্রশ্নে অবিচল থেকে তিনি মানুষের অধিকারের কথা বলে গেছেন।\nমানিক মিয়ার সংক্ষিপ্ত জীবনী\nতফাজ্জল হোসেন মানিক মিয়ার জন্ম ১৯১১ সালে পিরোজপুর জেলার ভাণ্ডারিয়া গ্রামে। তার বাবার নাম মুসলেম উদ্দিন মিয়া। শৈশবেই মানিক মিয়ার মা মারা যান। গ্রামের পূর্ব ভাণ্ডারিয়া মডেল প্রাইমারি স্কুলে মানিক মিয়ার শিক্ষাজীবনের শুরু। তারপর ভাণ্ডারিয়া হাইস্কুল হয়ে চলে যান পিরোজপুর জেলা সরকারি হাইস্কুলে। সেখান থেকেই তিনি কৃতিত্বের সঙ্গে ম্যাট্রিক পাশ করেন। ১৯৩৫ সালে মানিক মিয়া ডিস্টিংশনসহ বরিশাল বিএম কলেজ থেকে বিএ ডিগ্রি লাভ করেন। পড়াশোনা শেষ করে তিনি পিরোজপুর জেলা সিভিল কোর্টে চাকরি শুরু করেন। ১৯৩৭ সালে ফরিদপুর জেলার ভাঙ্গা থানার অন্তর্গত গোয়ালদী গ্রামের অভিজাত পরিবারের খোন্দকার আবুল হাসান সাহেবের কন্যা মাজেদা বেগমের সঙ্গে বিবাহবন্ধনে আবদ্ধ হন তিনি।\nদৈনিক ইত্তেফাক আইয়ুব খানের সামরিক শাসনবিরোধী আন্দোলনে গুরুত্বপূর্ণ ভূমিকা পালন করে। সামরিক আইন লঙ্ঘনের অভিযোগে ১৯৫৯ সালে তিনি এক বছর জেল খাটেন। ১৯৬৬ সালে তিনি আবার গ্রেফতার হন। এ সময় দৈনিক ইত্তেফাকের প্রকাশনা নিষিদ্ধ এবং নিউ নেশন প্রিন্টিং প্রেস বাজেয়াপ্ত করা হয়। এর ফলে তার প্রতিষ্ঠিত অন্য দুটি পত্রিকা ঢাকা টাইমস ও পূর্বাণীও বন্ধ হয়ে যায়। গণ-আন্দোলনের মুখে সরকার ইত্তেফাকের ওপর বিধিনিষেধ প্রত্যাহার করতে বাধ্য হয়। ফলে ১৯৬৯ সালের ১১ ফেব্রুয়ারি পত্রিকাটি আবার প্রকাশিত হয়।\nদৈনিক ইত্তেফাকের প্রতিষ্ঠাতা সম্পাদক তফাজ্জল হোসেন মানিক মিয়ার ৫২তম মৃত্যুবার্ষিকী উপলক্ষ্যে আজ মঙ্গলবার সকাল থেকে মরহুমের আজিমপুর কবরস্থানের মাজারে কোরআনখানি এবং সকাল ১০টায় মোনাজাতের আয়োজন করা হয়েছে। মরহুমের কনিষ্ঠ পুত্র আনোয়ার হোসেন মঞ্জু এমপির পক্ষ থেকে এতিমখানায় কোরআনখানি ও দোয়া মাহফিলের আয়োজন করা হয়েছে। মানিক মিয়ার জ্যেষ্ঠ কন্যা আখতারুন্নাহার বেবীর পরিবারবর্গের পক্ষ থেকে বাদ জোহর নিজ বাসভবনে কোরআনখানি ও দোয়া অনুষ্ঠিত হবে।\nএদিকে স্বাধীন সংবাদপত্র পাঠক সমিতি জাতীয় প্রেসক্লাবের তফাজ্জল হোসেন মানিক মিয়া মিলনায়তনে বেলা ১১টায় ‘মহান স্বাধীনতাসংগ্রামে তফাজ্জল হোসেন মানিক মিয়া ও দৈনিক ইত্তেফাকের ভূমিকা’ শীর্ষক আলোচনাসভা ও দোয়া মাহফিলের আয়োজন করেছে। এতে প্রধান অতিথি থাকবেন তথ্য ও সম্প্রচারমন্ত্রী ড. হাছান মাহমুদ। সভাপতিত্ব করবেন স্বাধীন সংবাদপত্র পাঠক সমিতির কেন্দ্রীয় সভাপতি এস এম জামাল উদ্দিন।\nজেপির বিবৃতি ও কর্মসূচি\nতফাজ্জল হোসেন মানিক মিয়ার মৃত্যুবার্ষিকীতে তার স্মৃতির প্রতি গভীর শ্রদ্ধা জানিয়েছেন জাতীয় পার্টি-জেপির সাধারণ সম্পাদক এবং সাবেক শিক্ষামন্ত্রী শেখ শহীদুল ইসলাম। গতকাল এক বিবৃতিতে তিনি বলেন, তফাজ্জল হোসেন মানিক মিয়ার সাংবাদিকতার লক্ষ্য ছিল বাঙালি জাতীয়তাবাদী আন্দোলনের বার্তা মানুষের কাছে পৌঁছে দেওয়া এবং সর্বপ্রকার শোষণ, নির্যাতন, নিপীড়ন এবং জনগণের অধিকার হরণের বিরুদ্ধে তীব্র প্রতিবাদ ও প্রতিরোধ গড়ে তোলা। জাতির পিতা বঙ্গবন্ধু শেখ মুজিবুর রহমান রাজনীতির মাঠে এবং তোফাজ্জল হোসেন মানিক মিয়া লেখনীর মাধ্যমে বাঙালির আত্মজাগরণের আন্দোলনে নেতৃত্ব দিয়েছেন। এই মহান ব্যক্তিত্ব বাংলাদেশের স্বাধীনতা দেখে যেতে পারেননি সত্য, কিন্তু জাতি তার অবদানকে কৃতজ্ঞচিত্তে স্মরণ করে। মৃত্যুবার্ষিকী উপলক্ষ্যে আজ মঙ্গলবার দলের পক্ষ থেকে সকাল সাড়ে ৯টায় আজিমপুর কবরস্থানে মানিক মিয়ার মাজার জিয়ারত, ফাতেহা পাঠ ও পুষ্পার্ঘ্য অর্পণ করা হবে। এই কর্মসূচি সফল করার জন্য জেপির সাধারণ সম্পাদক দলের সব নেতা ও কর্মীদের এতে অংশ নেওয়ার আহ্বান জানিয়েছেন।\nদেশেই লন্ডনের রাস্তা দেখতে পারবেন প্রবাসীরা: প্রধানমন্ত্রী


নষ্ট পেনড্রাইভ ঠিক করুন মাত্র ৫ মিনিটে! - #1 PC Hardware & Tech Reviews BD | PC Builder Bangladesh\nHome Tuts নষ্ট পেনড্রাই...\nনষ্ট পেনড্রাইভ ঠিক করুন মাত্র ৫ মিনিটে!\nবর্তমানের তথ্যপ্রযুক্তির যুগে আমাদের অন্যতম একটি বহুল ব্যবহৃত জিনিস হচ্ছে পেনড্রাইভ। সকল ধরণের ডাটা ট্রান্সফার, বহন এমনকি অনেকেই রয়েছেন যারা তাদের গুরুত্বপূর্ণ এবং গোপনীয় ফাইলসগুলোকে পেনড্রাইভে স্টোর করে রেখে দেন। কিন্তু পেনড্রাইভ যত দাম দিয়েই কিনেন না কেন, সেটা যেকোনো সময় নস্ট হয়ে যেতে পারে। আর আজকের পোষ্টে আমি দেখাবো কিভাবে আপনি আপনার নস্ট পেনড্রাইভ কে মাত্র ৫ মিনিটের কারিগরির মাধ্যমে ঠিক করতে পারবেন।\nউল্লেখ্য যে এখানে নস্ট বলতে আমি সফটওয়্যারের ব্যাপারটা বলেছি। আপনার পেনড্রাইভকে আপনি হার্ডওয়্যারের দিক থেকে ঠিক করতে পারবেন না। আরেকটা কথা হচ্ছে আজকের পোষ্টে দেখানো পদ্ধতিগুলো সফলভাবে প্রসেস করার পরেও যদি আপনার পেনড্রাইভ ঠিক না হয় তাহলে বলা চলে যে আপনার পেনড্রাইভ আসলেই ইন্তেকাল করেছে এবং আপনার নতুন পেনড্রাইভ কিনে নেওয়া উচিত।\nআমার নিজের পেনড্রাইভটিকে দেখুন। এটাকে স্বাভাবিক ভাবে আপনি যখন ফরম্যাট মারতে যাবেন তখন এরর দেখতে পাবেন।\n১ম পদ্ধতি: ড্রাইভ লেটার পরিবর্তন\nঅনেক সময় এই প্যাড়াদায়ক সমস্যাকে খুবই সহজে সলভ করে নেওয়া যায়। অনেক সময় কম্পিউটার আনপার পেনড্রাইভের জন্য নিদিষ্ট ড্রাইভ লেটার (C,D,E ইত্যাদি) এসাইন করতে পারে না। আর তাই এই কারণেই আপনি পেনড্রাইভে একসেস করতে পারেন না এমনি ফরম্যাট ও দিতে পারেন না। এই সমস্যার সমাধান পেনড্রাইভের লেটার নিজে থেকে এসাইন করে সমাধান হতে পারে।\nএ জন্য মাই কম্পিউটারের উপর রাইট ক্লিক করে Disk Management অপশনটি চালু করুন। এখানে আসার পর আপনার ড্রাইভের উপর রাইট ক্লিক করে Change Drive Letter and Paths য়ে যান। আর পরিবর্তন করে দিন।\n২য় পদ্ধতি: এডভান্স ফরম্যাট!\nআমরা সাধারনত ডিক্সের উপর রাইট ক্লিক করে ফরম্যাট করার চেষ্টা করি আর সেটায় না হলে হতাশ হয়ে পড়ি। কিন্তু এটা ছাড়াও আরেক ধরণের ফরম্যাট রয়েছে যেটায় একসেস করা একটু ট্রিকি তাই একে এডভান্স ফরম্যাট বলে। এই জন্য ডিক্স ম্যানেজমেন্টে চলে আসুন।\nএবার নিজের পেনড্রাইভে দেখবেন যে Unallocated আসবে। এর উপর রাইট ক্লিক করে New Sample Volume অপশনে ক্লিক করুন।\nএখানে এসে আপনার ডিক্সের সাইজ ঠিকঠাক করে একটা নতুন ড্রাইভ বানান। এই পদ্ধতিতে আমার পেনড্রাইভ টি ঠিক হয়ে গিয়েছে।\nহতে পারে এই পেনড্রাইভটির ইস্যুটি শুধুমাত্র আপনার পিসিতেই হতে পারে। আর তাই আপনার পিসিতে পেনড্রাইভ ডিটেক্ট করছে না আর করলেও সঠিকভাবে কাজ করছে না। তাই আপনার পেনড্রাইভটিকে অন্য কোনো পিসি বা ল্যাপটপে কানেক্ট করে দেখতে পারেন, সেখানে কাজ করলে পেনড্রাইভের ডাটা গুলোকে ব্যাকআপ নিয়ে ফরম্যাট মেরে নিন।\nএটা শুনতে অদ্ভুত লাগলেও এই পদ্ধতিতে আমি আপনাকে সাজেস্ট করবো পেনড্রাইভটিকে আলাদা USB Port য়ে লাগিয়ে দেখতে, তাহলে কাজ হলেও হতে পারে। অর্থ্যাৎ আপনার নির্দিষ্ট USB পোটেই সমস্যা রয়েছে। কারণ আমরা সাধারণ একটি নির্দিষ্ট USB পোর্টকেই বেশি ব্যবহার করে থাকি। একটি পোর্টে বার বার ব্যবহার করতে করতে সেটায় বিভিন্ন সমস্যা আসতেই পারে।\n৫ম পদ্ধতি: ড্রাইভার রিইন্সটল\nঅনেক সময় এমনটাও হতে পারে যে আপনার পিসিতে পেনড্রাইভ চালানোর ড্রাইভারটি ভাইরাসে আক্রান্ত হয়ে করাপ্ট বা ডিলেট হয়ে গিয়েছে আর তাই আপনার পেনড্রাইভকে ডিটেক্ট করতে পারছে না। এর জন্য ড্রাইভারকে আপনি আপডেট করে নিতে পারেন। আর এর জন্য অবশ্যই আপনাকে ইন্টারনেটের সাথে কানেক্ট থাকতে হবে। আর মনে রাখবেন পুরাতন ড্রাইভারে উপরে আপডেট ড্রাইভার ব্যবহার করবেন না, পুরাতনকে ডিলেট করে বা আনইন্সটল করে নিয়ে তারপর নতুন ড্রাইভার ফ্রেশভাবে ইন্সটল করে নিন।\n১) পেনড্রাইভকে পিসিতে লাগিয়ে নেবার পরমাই কম্পিউটার / This PC তে রাইট ক্লিক করে Manage এ ক্লিক করুন।\n২) বাম দিকের Device Manager এর ক্লিক করুন।\n৩) আপনার ডিক্স ড্রাইভসয়ে ডাবল ক্লিক করুন, পেনড্রাইভ লেটারে রাইট ক্লিক করুন।\n৪) Uninstall এ ক্লিক করে OK করুন।\n৫) এবার পেনড্রাইভটিকে ডিসকানেক্ট করে নিন, পিসিকে রিস্টার্ট দিন।\n৬) পিসি চালু হলে এবার পেনড্রাইভকে কানেক্ট করুন। দেখবেন পিসি ডিটেক্ট করতে পেরেছে এবার।\nসর্বশেষ পদ্ধতি: CMD ব্যবহার\nআজকের পেনড্রাইভ ঠিক করার পোষ্টের শেষ পদ্ধতি হচ্ছে CMD এর কমান্ড ব্যবহার করে পেনড্রাইভকে ভেতর থেকে এডভান্সভাবে ফরম্যাট দিয়ে নেওয়া। আর CMD মানে এই পদ্ধতিতে আপনাকে Windows Command Prompt কে ব্যবহার করতে হবে বিধায় খুব মনোযোগ দিয়ে ফলো করুন\n১) পেনড্রাইভকে পিসির সাথে কানেক্ট করুন।\n২) স্টার্ট বাটনে রাইট ক্লিক করে Command Prompt (admin) এ ক্লিক করুন।\n৩) প্রথমে লিখুন diskpart এবং এন্টার দিন\n৪) এবার লিখুন list disk এবার এন্টার দিন, আপনার পিসির সাথে কানেক্টকৃত সকল স্টোরেজ ড্রাইভারগুলোকে আপনি কমান্ডে দেখতে পাবেন।\n৫) এবার লিখুন select disk <the number of your disk> এবং এন্টার দিন। এখানে নাম্বারের স্থানে আপনার ডিস্কের নাম্বারটি লিখুন এবং সর্তকতার সাথে সঠিক ডিক্স নাম্বারটি লিখুন। তা নাহলে দেখা যাবে যে আপনি আপনার হার্ডডিক্সকেই ফরম্যাট মেরে দিয়েছেন।\n৬) এবার লিখুন clean এবং এন্টার দিন\n৭) তারপর লিখুন create partition primary এবং এন্টার দিন\n৮) লিখুন active\n৯) লিখুন select partition 1\n১০) এবার টাইপ করুন format fs=fat32 এবং এন্টার দিন।\nএবার ফরম্যাট প্রসেসিংটি শুরু হয়ে যাবে। তবে আপনি চাইলে শেষের লাইনে fat32 এর স্থানে NTFS লিখতে পারেন যদি পেনড্রাইভে ৪ গিগাবাইটের থেকে বড় সাইজের সিঙ্গেল ফাইল রাখতে চান যদি। আর মনে রাখবেন ফরম্যাট কমপ্লিট না হওয়া পর্যন্ত CMD কে চালু রাখুন।\nউপরের সকল পদ্ধতিগুলো ট্রাই করার পরেও যদি আপনার করাপ্ট পেনড্রাইভটি ঠিক না হয় তাহলে ধরে নেবেন যে পেনড্রাইভটি নস্টই হয়ে গিয়েছে মানে এটি Beyond Repair স্টেজে চলে গিয়েছে। এখন আপনার কাজ হবে যদি পেনড্রাইভে ওয়ারেন্টি পিরিয়ডের মধ্যেই নস্ট হয়ে যায় তাহলে কোম্পানির সাথে যোগাযোগ করা আর তার উল্টো হলে নতুন পেনড্রাইভকে কিনে নেওয়া। পোষ্টটি সম্পর্কে কোনো মতামত বা পেনড্রাইভ নিয়ে কোনো প্রশ্ন থাকলে কমেন্ট বক্সে চট করে ফেলতে পারেন। এই পোষ্টের কমেন্ট বক্স ছাড়াও আমাদের PCB ফেসবুক পেজে এবং ফেসুবক গ্রুপে এই পোষ্টটির লিংকের নিচের কমেন্টগুলোও কিন্তু আমার চোখে পড়ে এবং আপনারদের প্রশ্নের জবাবও আমি সেখানে দিয়ে থাকি। উল্লেখ্য যে শুধুমাত্র PCB এর অফিসিয়াল ফেসবুক পেজ এবং গ্রুপেই কমেন্ট করুন।\nনিজেই তৈরী করুন রাউটারের পাওয়ার ব্যাকআপ\nফয়সাল সফল - December 2, 2019


আসছে ঈদেও শাকিবের আধিপত্য, থাকছে অনিয়ম-ঝামেলা\nপ্রকাশিত: ০৫:৫৬ পিএম, ০৮ মে ২০১৮\nউৎসব ছাড়া আজকাল সিনেমা চলছেই না বলা যায়। পহেলা বৈশাখ, বছরে দুই ঈদকে কেন্দ্র করেই আবর্তিত হয় এখন ঢাকাই সিনেমার উৎসব। গেল কয়েক বছর ধরে নিয়মিত ব্যাপার হয়ে দাঁড়িয়েছে ঈদে শাকিব খানের ছবির আধিপত্য। সেইসঙ্গে যোগ হয়েছে ঈদের সময় কথিত যৌথ প্রযোজনায় কলকাতার নির্মাতা-তারকাদের সিনেমা নিয়ে নানা রকম গোলমান-গ্যাঞ্জামের চিত্র।\nএবারেও তার ব্যতিক্রম হচ্ছে না। তিনটি ছবি নিয়ে হাজির হতে যাচ্ছেন শাকিব খান। আর যৌথ প্রযোজনা নিয়ে উপস্থিত থাকছে দ্বন্দ্ব-ঝামেলার গোলমালও। এইসবই এখন এই ইন্ডাস্ট্রির নিয়মিত ব্যাপার হয়ে দাঁড়িয়েছে। ঈদের আগের দিনের রাতের আগ পর্যন্ত সেই গোলমাল থামবে বলে মনে হচ্ছে না। আর সেখানে শেষ হাসি কে হাসবে তাও বলা মুশকিল। একটা বিরক্তিকর অনিশ্চয়তা মুখে রয়েছে ঢাকাই সিনেমার রোজা ঈদ।\nপ্রসঙ্গত, অন্যান্য বছরগুলোতে অনিয়মের সাফটা নিয়ে নানামুখী প্রতিবাদ ও আন্দোলনে সরব ছিলেন শাকিব খান। কিন্তু একটা সময় নিজেই সেই স্রোতে গা ভাসালেন। সাফটা চুক্তিতে তিনি আমদানি হয়েছেন নিজের দেশে! যৌথ প্রযোজনা নিয়েও আন্দোলনে সোচ্চার ছিলেন বর্তমান সময়ের দেশসেরা এই নায়ক। কিন্তু বর্তমানে তিনিই হয়ে উঠেছেন যৌথ প্রযোজনার সেরা তুরুপের তাসটি। বিষয়টি বেশ চমকপ্রদ!\nতারচেয়েও মজার একটি ব্যাপার হলো, এই প্রথম কোনো ঈদে নিজের দেশে আমদানি হয়ে আসার অভিজ্ঞতা অর্জনের সম্ভাবনায় রয়েছেন কোনো নায়ক। আর সেই নায়কটিও শাকিব খানই। আর তাকে নিয়েই শুরু হয়েছে আসন্ন ঈদের প্রথম ঝামেলাটি।\nশোনা যাচ্ছে ‘ভাইজান এলো রে’ ছবিটি ঈদে মুক্তি দেয়ার পরিকল্পনা রয়েছে। এটি এখন পর্যন্ত কলকাতার এসকে মুভিজের সিনেমা বলেই পরিচিত। ভবিষ্যতে ছবিটিকে যৌথ প্রযোজনার পরিচয় দিতে বাংলাদেশি কোনো হৃদয়বান প্রযোজনা প্রতিষ্ঠান এগিয়ে না এলে ছবিটি সাফটা চুক্তিতেই আমদানি করা হবে আসছে রোজা ঈদে। সেই ছবির নায়ক হিসেবে বিরল অভিজ্ঞতার মুখোমুখি হতে যাচ্ছেন ঢাকাই সিনেমার ‘খান সাহেব’। তবে, বাংলাদেশ চলচ্চিত্র পরিচালক সমিতির মহাসচিব বদিউল আলম খোকনের বক্তব্য এই ছবিটির জন্য ভাবনার বিষয় বটে। তিনি জাগো নিউজকে জানিয়েছেন, ‘যদি বাংলাদেশি প্রযোজনার কোনো সিনেমা ঈদে মুক্তি পায় তবে সাফটা চুক্তিতে কোনো সিনেমা মুক্তি দেয়া যাবে না। এটা আইন অনুযায়ী নিয়মে নেই।’\nএমন অবস্থায় ঈদে ‘ভাইজান এলো রে’ ছবিটি আদৌ মুক্তি পাবে কিনা তা নিয়ে সংশয় দেখা দিয়েছে। অবশ্য ছবির পরিচালক জয়দীপ মুখার্জি বাংলাদেশ চলচ্চিত্র পরিচালক সমিতির সদস্য পদ চেয়ে আবেদন করেছেন। তার আবেদনের প্রাসঙ্গিকতা নিয়ে বদিউল আলম খোকন জানিয়েছেন, ‘যেহেতু বাংলাদেশ সরকার চলচ্চিত্রে বিদেশী বিনিয়োগের সুযোগ করে দিয়েছে, ভারতের এসকে মুভিজের কর্ণধার অশোক ধানুকা ট্রেড লাইসেন্সসহ অন্যান্য নিয়ম মেনে বাংলাদেশ চলচ্চিত্র প্রযোজক সমিতিতে নাম নিবন্ধন করছেন। তিনি পরিচালক হিসেবে বাংলাদেশের পরিচালক না নিলেও বাইরের পরিচালক দিয়ে কাজ করাতে পারেন। সেদিক থেকে জয়দীপ অতিথি সদস্য পদটি পেতে পারেন।’ এইসব কাজগ পত্রাদি হাতে পেয়ে চেষ্টা তদবির করে হয়তো এসকে মুভিজ ‘ভাইজান এলো রে’ ছবিটিকে বাংলাদেশি ছবি হিসেবেই ঢাকায় মুক্তি দিতে পারেন। ছবিটিতে শাকিব ছাড়াও অভিনয় করেছেন শ্রাবন্তী, দীপা খন্দকার, পায়েল সরকারসহ আরও অনেকে।\nএছাড়াও ঝামেলা শুরু হয়েছে ‘সুলতান - দ্য সেভিয়ার’ চলচ্চিত্র নিয়েও। সুরিন্দর ফিল্মস, জিৎজ ফিল্মওয়ার্কস ও জাজ মাল্টিমিডিয়ার অর্থায়নে এটি যৌথ প্রযোনার ছবি। ছবিটি বাংলাদেশে প্রচলিত যৌথ প্রযোজনার নিয়ম মানেনি বলে অভিযোগ উঠেছে। বাংলাদেশে যৌথ প্রযোজনার সংশ্লিষ্ট কমিটির অনুমতি পাবার আগেই কেমন করে শেষ হলো ছবির শুটিং আর কেমন করেই বা প্রকাশ হলো ছবির গান? সেই প্রশ্নেরও কোনো সদুত্তর মেলেনি প্রযোজনা প্রতিষ্ঠানগুলো থেকে। তাই এই ছবিটিও আসন্ন ঈদে মুক্তির বেলাতে অনিশ্চয়তার মুখে রয়েছে। এই ছবিতে প্রথমবারের মতো জুটি বেঁধেছেন জিৎ-মিম।\nঈদে মুক্তির সম্ভাব্য তালিকায় আছে শাকিব খানের আরও একটি ছবি। ‘সুপার হিরো’ নামের সেই ছবিটি নিয়েও ঝামেলা শুরু হয়েছে। আশিকুর রহমান পরিচালিত এই ছবিটি প্রযোজনা করেছে হার্টবিট প্রডাকশন। অভিযোগ উঠেছে, সরকারি অনুমতি (ওয়ার্ক পারমিট) না নিয়ে অস্ট্রেলিয়াতে শুটিং করা হয়েছে। রাজস্ব, ভ্যাট ফাঁকি দিয়ে অবৈধ পথে দেশ হতে টাকা নিয়ে গত ২২ জানুয়ারি ২০১৮ থেকে ১০ ফেব্রুয়ারি ২০১৮ পর্যন্ত অস্ট্রলিয়াতে শুটিং করেছে ‘সুপার হিরো’। এই ছবিটিকে সেন্সর না দিতে আবেদন করেছেন মেসার্স নিপা এন্টারপ্রাইজের কর্ণধার সেলিনা বেগম।\nতবে এই অভিযোগের প্রেক্ষিতে প্রযোজক মুখ না খুললেও ছবির পরিচালক প্রযোজকের মুখপাত্র হিসেবে বলেছেন, ‘তাদের অফিস থেকে সব ধরণের প্রসেস মেনেই অস্ট্রেলিয়াতে শুটিং করা হয়েছে। উনার অফিসের লোকজন সব নিয়ম নীতি মেনেই কাজটি করেছেন। হয়তো বা দুয়েকটা প্রসেসিংয়ে কোনো জটিলতায় একটু লেট হয়ে থাকতে পারে। কিন্তু সবকিছু প্রপারলি করা হয়েছে।’ এই ‘হয়তো’র মধ্যে ঘাপলা যে কিছু রয়ে গেছে সেটাই সন্দেহ করছেন চলচ্চিত্র পাড়ার মানুষ। তাই এই ছবিটির ভবিষ্যত নিয়েও এক কথায় কিছু বলে দেয়া যায় না। আপাতত, মুক্তির সম্ভাবনাতেই রাখতে হচ্ছে। ‘সুপার হিরো’ ছবিতে শাকিব খানের সঙ্গে জুটি বেঁধেছেন বুবলী।\nএর বাইরে আসছে ঈদকে ঘিরে প্রস্তুত রয়েছে আরও দুটি ছবি। দুটি ছবিই ঝামেলা-গোলমাল মুক্ত, তাই এদের মুক্তি নিয়েও রয়েছে জোর সম্ভাবনা। সেগুলো হলো জাজ মাল্টিমিডিয়ার প্রযোজিত ‘পেড়ামন ২’। সিয়াম ও পূজা জুটির এই ছবিটি নির্মাণ করেছেন নবাগত পরিচালক রায়হান রাফি। ছবিটি এরইমধ্যে রয়েছে আলোচনার শীর্ষে।\nপাশাপাশি মুক্তি পাবে উত্তম আকাশ পরিচালিত ‘চিটাগাইঙ্গা পোয়া, নোয়াখাইল্যা মাইয়া’ ছবিটি। এখানে জুটি বেঁধেছেন শাকিব খান ও বুবলী। উত্তম আকাশ বলেন, ‘আমরা ছবিটির কাজ শেষ করেছি। ঈদ মানেই আনন্দ, গৎবাঁধা ছবির বাইরে একটিন গল্প নিয়ে আমি ছবিটি নির্মাণ করেছি, যা দর্শক পছন্দ করবে। এই ছবিটি আঞ্চলিক ভাষার কমেডি অ্যাকশন ধরনের। আমি মনে করি এই ছবিটি ঈদের আনন্দ আরো বাড়িয়ে দেবে।’\nতবে চলচ্চিত্র পাড়ার মানুষ ও সাধারণ দর্শকের দাবি- ভালো মান ও রুচির সিনেমা চান তারা। যা ঈদের উৎসবে বিনোদিত করবে, আনন্দকে বাড়তি মাত্রা দেবে। বিশ্বের যে কোনো দেশের নির্মাতা-শিল্পী ও সিনেমা আসতে পারে। তবে সেটা যেন কখনোই দেশে প্রচলিত নিয়মকে অপমান না করে। দেশীয় সিনেমাকে হুমকিতে না ফেলে দেয়।\nসেপ্টেম্বরে কলকাতায় মুক্তি পাচ্ছে জয়ার নতুন ছবি


মেট্রোরেলের চেয়ে কম খরচে ‘চলন্ত রাস্তা’, কমাবে যানজট-দূষণ !! - Ekusher Bangladesh\nHome>Internation News>মেট্রোরেলের চেয়ে কম খরচে ‘চলন্ত রাস্তা’, কমাবে যানজট-দূষণ !!\nযানজট ও যানবাহনজনিত বায়ুদূষণ কমাবে ‘চলন্ত রাস্তা’। এ ধরনের পরিবহন ব্যবস্থা বাস্তবায়িত হলে সম্ভাবনার এক নতুন অধ্যায়ের সূচনা হবে বলে জানিয়েছেন চলচ্চিত্র পরিচালক ও মডেলটির উদ্ভাবক (চলন্ত রাস্তা) আবু সাইয়ীদ।\nপ্রধানমন্ত্রীর কার্যালয়ের নির্দেশের পরও ঢাকা উত্তর সিটি কর্পোরেশন পাইলট প্রকল্পটি বাস্তবায়নের উদ্যোগ না নেয়ায় হতাশা প্রকাশ করে তিনি বলেন, আশা করি সরকারের উচ্চ পর্যায়ের নির্দেশে সিটি কর্পোরেশন কর্তৃপক্ষ দ্রুত বাস্তবায়নের উদ্যোগ নেবেন।\nবৃহস্পতিবার মিরপুরে সাইনপুকুর অ্যাপার্টমেন্টে এক সংবাদ সম্মেলনে তিনি এ আহ্বান জানান।


দার্শনিক, শিক্ষাবিদ, আধ্যাত্মিক সাধক খান বাহাদুর আহছানউল্লাহ (র:) এর মৃত্যু বার্ষিকী আজ - ডেইলি সাতক্ষীরা\nHome » দার্শনিক, শিক্ষাবিদ, আধ্যাত্মিক সাধক খান বাহাদুর আহছানউল্লাহ (র:) এর মৃত্যু বার্ষিকী আজ\nফেব্রু ৮, ২০২০0মন্তব্য 602 ভিউ\nমো. বশির আহমেদ: কালিগঞ্জের নলতায় ৯, ১০ ও ১১ ফেব্রুয়ারী ৫৬ তম ওরছ শরীফে বিজ্ঞান ও প্রযুক্তি মন্ত্রণালয় সম্পর্কিত স্থায়ী কমিটির সভাপতি ও সাবেক সফল স্বাস্থ্যমন্ত্রী অধ্যাপক আ.ফ.ম. রুহুল হক এমপি সকলকে আমন্ত্রণ জানিয়েছেন।\nখান বাহাদুর আহ্ছানউল্লাহ ঊনবিংশ শতাব্দীর একজন প্রখ্যাত শিক্ষাবিদ, শিক্ষা সংস্কারক ও সমাজহিতৈষী ছিলেন।\nসাতক্ষীরা জেলার (তদানীন্তন খুলনা জেলা) নলতা শরীফে ১৮৭৩ সালে ২৬ ডিসেম্বর মাসের শনিবার প্রত্যুষে খানবাহাদুর আহ্ছানউল্লাহ জন্ম গ্রহণ করেন। তার পিতা মুন্সী মোহাম্মদ মুফিজ উদ্দীন একজন ধার্মিক, ঐশ্বর্যবান ও দানশীল ব্যক্তি ছিলেন। তার মায়ের নাম মোছাঃ আমিনা বেগম।\nখানবাহাদুর আহ্ছানউল্লাহ ছিলেন পিতামহের একমাত্র পুত্রের জ্যেষ্ঠ সন্তান। ফলে তার শিক্ষার জন্য পিতা ও পিতামহের আপ্রাণ চেষ্টা ও আগ্রহ ছিল। তার বয়স পাঁচ বৎসর পূর্ণ না হতেই প্রাথমিক শিক্ষা শুরু হয়। ১৮৮১ সালে তিনি ‘গ-মিতিয়’ (বর্তমান দ্বিতীয় শ্রেণীর সমমান) পরীক্ষায় উত্তীর্ণ হয়ে একটি রূপার মুদ্রা পুরষ্কার পান। তিনি নলতার মধ্য ইংরেজি বিদ্যালয় হতে ৩য়, ৪র্থ, ৫ম ও ৬ষ্ঠ ভাগ অধ্যয়ন করেন। এরপর তিনি টাকী গভর্নমেন্ট হাইস্কুলে চতুর্থ (বর্তমান সপ্তম) শ্রেণীতে ভর্তি হন। ১৮৮৮ সালের শেষভাগে কলকাতায় লন্ডন মিশন সোসাইটি ইন্সটিটিউশনে সেকেন্ড ক্লাসে (বর্তমানে নবম শ্রেণী) ভর্তি হন এবং এই শিক্ষা প্রতিষ্ঠান থেকে ১৮৯০ সালে কৃতিত্বের সাথে এন্ট্রান্স (বর্তমানে এস,এস,সি) পরীক্ষায় উত্তীর্ণ হন ও বৃত্তি লাভ করেন। তিনি হুগলী কলেজ থেকে ১৮৯২ সালে এফ.এ (বর্তমানে এইচ.এস.সি) এবং ১৮৯৪ সালে কলিকাতা প্রেসিডেন্সী কলেজ থেকে সাফল্যের সাথে বি.এ. পাশ করেন। ১৮৯৫ সালে কলিকাতা বিশ্ববিদ্যালয়ের অধীনে দর্শন শাস্ত্রে এম.এ ডিগ্রী লাভ করেন।\nখানবাহাদুর আহ্ছানউল্লাহ মাত্র ১৬ বছর বয়সে প্রপিতামহীর ইচ্ছানুসারে ফয়জুননেছা মহারানির সাথে বিবাহ বন্ধনে আবদ্ধ হন। কিন্তু সংসার জীবন শুরু করেন সরকারী চাকুরিতে প্রবেশের পর। ব্যক্তিগত জীবনে তিনি এক কন্যা যিনি শৈশবে মারা যান ও আট পুত্র সন্তানের জনক ছিলেন। পুত্রগন যথাক্রমে- ব্যারিস্টার মোঃ সামছুর জোহা, মোঃ বদরুজ্জা, মোঃ নুরুল হুদা, মোঃ নাজমুল উলা, মোঃ জয়নুল ওয়ারা, মোঃ কামরুল হুদা, মোঃ মাজহারসু ছাফা ও মোঃ গাওছার রেজা।\nখানবাহাদুর আহ্ছানউল্লাহ ১ আগস্ট, ১৮৯৬ তারিখে রাজশাহী কলেজিয়েট স্কুলের ‘সুপার নিউমারারি’ টিচার হিসেবে যোগদান করেন। তিনি অক্টোবর ১৮৯৬ থেকে মার্চ ১৮৯৭ পর্যন্ত ফরিদপুর জেলার রাজবাড়ী মহকুমার স্কুল সাবইন্সপেক্টর পদে কর্মরত ছিলেন। ১৮৯৭ সালের ১ এপ্রিল তিনি ফরিদপুর জেলার অতিরিক্ত ডেপুটি ইন্সপেক্টর হিসেবে দায়িত্ব গ্রহণ করেন। এক বৎসরের মধ্যেই তিনি পদোন্নতি পান বাকেরগঞ্জ উপজেলার ডেপুটি ইন্সপেক্টর পদে। একাধিক্রমে ৭ বৎসর তিনি বরিশালে অবস্থান করেন। ১৯০৪ সালে তিনি Subordinate Educational Service তিনি Provincial Educational Service এ প্রবেশ করেন। তিনিই প্রথম Inspecting Line থেকে Teaching Line এর জন্য মনোনীত হন। ১৯০৭ সালে তিনি চট্টগ্রামের ডিভিশনাল ইন্সপেক্টর পদে নিযুক্ত হন। ১ এপ্রিল, ১৯১২ সালে প্রেসিডেন্সী ডিভিশনের Additional Inspector পদে নিযুক্ত হন। ১৯১৯ সালে তিনি আবার চট্টগ্রাম বিভাগের বিভাগীয় ইন্সপেক্টর পদে বদলী হন। ১ জুলাই ১৯২৪ তারিখে তিনি Assistant Director of Public Instruction for Muhammadan পদে নিযুক্ত হন। পাঁচ বৎসর অত্যন্ত দক্ষতার সাথে এই দায়িত্ব পালন করেন। খানবাহাদুর আহ্ছানউল্লাহ এর দীর্ঘ চাকরি জীবনের সম্পূর্ণটাই কেটেছে শিক্ষা বিভাগে। তার এই দীর্ঘ সময়ের দিনগুলি ছিল বর্ণাঢ্য, পরিশ্রম ও সাফল্যের সমাহার। একজন সাধারণ শিক্ষক থেকে শিক্ষা বিভাগের সর্বোচ্চ পদে আসন গ্রহণ পাহাড়ের সর্বোচ্চ চূড়ায় উঠার এই দীর্ঘ পথ পরিক্রমা ছিল সত্যিই অনন্য। অফিসের প্রতিটি দায়িত্ব যথাযথভাবে সম্পাদনা করাকে তিনি ধর্ম পালনের অংশ হিসেবে মনে করতেন। তিনি যখন যেখানে যে দায়িত্বে থাকতেন সে অঞ্চলের শিক্ষা প্রসারের জন্য সার্বিক প্রচেষ্টা অব্যাহত রাখতেন। পাশাপাশি সমাজ সংস্কার তথা সমাজের সার্বিক উন্নয়নের প্রতিও তিনি ছিলেন সচেষ্ট। আধ্যাত্মচর্চা ও আধ্যাত্মিক জীবন যাপনের প্রতি বাল্যকাল থেকেই তার প্রবল আকর্ষণ লক্ষণীয়। তিনি রাজবাড়ীর অতিরিক্ত ডেপুটি ইন্সপেক্টর থাকাকালীন পায়ে হেঁটে মফস্বলে স্কুল পরিদর্শন করতেন। কখনো কখনো তাকে রমজান মাসে ২০ মাইল পর্যন্ত হাঁটতে হছে। তিনি রাজশাহীতে অবস্থান কালে মুছলমান ছাত্রদের শিক্ষার প্রয়োাজনীয় সুযোগ সুবিধা সৃষ্টি করেন। তিনি নানা প্রতিবন্ধকতার মধ্যে দিয়ে সংগ্রামের মাধ্যমে মুছলমান ছাত্রদের জন্য দ্বিতল ছাত্রাবাস ‘ফুলার হোস্টেল’ প্রতিষ্ঠা করতে সক্ষম হন। খানবাহাদুর আহ্ছানউল্লাহ এর চাকরি জীবনের একটা বড় অধ্যায় কেটেছে চট্টগ্রাম বিভাগের বিভাগীয় ইন্সপেক্টর হিসেবে। চট্টগ্রামের দায়িত্বভার গ্রহণ করার কিছু দিনের মধ্যেই বিভাগীয় কমিশনারের প্রস্তাব অনুসারে সদরের সরকারি স্কুল, কলেজ ও মাদ্রাসাগুলোর আবশ্যকতা অনুযায়ী স্থান পরিবর্তন ও পরিবর্ধনের উদ্দেশ্যে একটি কমিটি গঠিত হয়। তিনি ছিলেন সেই কমিটির সেক্রেটারি। এক বৎসরের বেশি সময় ধরে কাজ করে তিনি কমিটির রিপোর্ট প্রস্তুত করেন। বিভাগীয় কমিশনার তার কাজে সন্তুষ্ট হয়ে বেতন বৃদ্ধির জন্য প্রস্তাব করেন। তার পদের গুরুত্ব বিবেচনা করে মধ্যবর্তী দু’টি গ্রেড অতিক্রম করে বেতন ২৫০ টাকা থেকে ৪০০ টাকায় উন্নীত হয়। চট্টগ্রাম বিভাগের শিক্ষা প্রসারের জন্য তিনি ছিলেন সদা সচেষ্ট ও আন্তরিক। কর্তৃপক্ষও ছিল তার প্রতি আস্থাশীল। এসময় চট্টগ্রাম বিভাগে যে অর্থ ব্যয় হত অন্য সব বিভাগে একত্রে সে অর্থ ব্যয় হত না। তার প্রচেষ্টার ফলে চট্টগ্রাম বিভাগে শিক্ষার উল্লেখযোগ্য অগ্রগতি সাধিত হয়। খানবাহাদুর আহ্ছানউল্লাহ শিক্ষা বিভাগের সহকারী পরিচালক হিসেবে যোগদানের পর পরিদর্শন বিভাগে দক্ষ ও নিষ্ঠাবান কর্মকর্তার অভাব পরিলক্ষিত হয়। এ প্রসঙ্গে এডুকেশন প্রসিডিং এ উল্লেখ করা হয়ঃ “The work of the inspectorate Particularly of the Divisonal inspectorate is not satisfactory. The branches of the service requires radical improvement in both ogranisation and efficiency. During the last year the inspectorate lost the services of two exprience officers Mr. Stapleton and Khan Bahadur Moulovi Ahsanullah.”\nমহামনীষী খানবাহাদুর আহ্ছানউল্লাহ এর শিক্ষা বিভাগের সহকারী পরিচালক হিসেবে নিয়োগ প্রাপ্তি বাংলার মুছলিম ইতিহাসে এক নতুন মাইল ফলক। এই দায়িত্ব প্রাপ্তির মধ্য দিয়ে মুসলিম শিক্ষার উন্নতি ও প্রসারের গুরুদায়িত্ব¡ তার উপর অর্পিত হয়। তিনিও তার মেধা, বুদ্ধিমত্তা ও নিষ্ঠার সাথে দায়িত্ব পালন করেন। মুসলিম শিক্ষার প্রতিবন্ধকতা ও অনাগ্রহ দূরীকরণে এবং অগ্রগতি সাধনের অনুকূলে উচ্চ পর্যায়ে নীতি নির্ধারণে তার ভূমিকা ছিল অগ্রগণ্য। নতুন দায়িত্বে যোগদানের পরপরই তিনি দীর্ঘদিন ধরে স্থগিত স্ক্রীমসমূহ বাস্তবায়নের পদক্ষেপ গ্রহণ করেন। কলকাতার মুসলিম ছাত্রদের জন্য একটি স্বতন্ত্র কলেজ প্রতিষ্ঠার দাবি ছিল দীর্ঘদিনের। খানবাহাদুর আহ্ছানউল্লাহ দায়িত্ব গ্রহণের এক মাসের মধ্যেই মুসলমানদের জন্য একটি স্বতন্ত্র কলেজ প্রতিষ্ঠার উদ্যোগ গ্রহণ করেন। তার অক্লান্ত পরিশ্রমের ফলেই প্রতিষ্ঠিত হয় ইসলামিয়া কলেজ। ইসলামিয়া কলেজ ছাডাও তিনি বহু স্কুল, কলেজ ও হোস্টেল প্রতিষ্ঠা এবং উন্নয়নের সক্রিয় ভূমিকা পালন করেন। তারই উদ্যোগে প্রতিষ্ঠিত হয় চট্টগ্রাম মুসলিম হাইস্কুল। ১৯২৮ সালে মোছলেম এ্যাংলো ওরিয়েন্টাল গার্লস কলেজ প্রতিষ্ঠার ক্ষেত্রে তার অবদান প্রশংসনীয়। এছাড়াও তার প্রতিষ্ঠিত স্কুলগুলোর মধ্যে রয়েছে মুসলিম হাইস্কুল, চট্টগ্রাম (১৯০৯), মাধবপুর শেখ হাই স্কুল, কুমিল্লা (১৯১১), রায়পুর কে.সি হাই স্কুল (১৯১২), চান্দিনা পাইলট হাই স্কুল, কুমিল্লা (১৯১৬), কুটি অটল বিহারী হাই স্কুল, ব্রাহ্মণবাড়িয়া (১৯২০), চন্দনা কে.বি হাই স্কুল, কুমিল্লা (১৯২০), চৌদ্দগ্রাম এইচ.জে পাইলট হাই স্কুল (১৯২১) উল্লেখযোগ্য।\nতখন বিশ্ববিদ্যালয়ের প্রত্যেক পরীক্ষার খাতায় পরীক্ষার্থীর নাম লেখার রীতি প্রচলিত ছিল। অনেকের মতে সাম্প্রদায়িকতা বিদ্যমান থাকায় হিন্দু ও মুসলিম পরীক্ষার্থীদের মধ্যে পক্ষপাতিত্ব হত। খানবাহাদুর আহ্ছানউল্লা- এর প্রচেষ্টায় প্রথমে অনার্স ও এম.এ পরীক্ষার খাতায় নামের পরিবর্তে ক্রমিক নং (জড়ষষ ঘড়.) লেখার রীতি প্রবর্তিত হয়। পরবর্তীতে এই.এ এবং বি.এ পরীক্ষার ক্ষেত্রে পরীক্ষার্থীর নাম লেখার রীতি রহিত করা হয়।\nসে সময় হাই স্কুল ও Intermediate মাদ্রাসা থেকে পাশ করে ছাত্ররা কলেজে ভর্তি হওয়ার সুযোগ পেত না। উক্ত মাদ্রাসাগুলোর শিক্ষার মানোন্নয়ন করেন খানবাহাদুর আহ্ছানউল্লা। ফলে মাদ্রাসা থেকে পাশ করা ছাত্রদের কলেজ ও বিশ্ববিদ্যালয়ে ভর্তির সুযোগ সৃষ্টি হয়।\nতখন উর্দুকে Classical Language হিসাবে গণ্য করা হত না। ফলে পশ্চিম বঙ্গের উর্দু ভাষী ছাত্রদের অসুবিধা হত। তারই প্রচেষ্টায় উর্দু সংস্কৃতির স্থান অধিকার করে।\nঢাকা বিশ্ববিদ্যালয়ের প্রতিষ্ঠার খসড়া বিল সিনেটে উপস্থাপিত হলে দারুণ বিরোধ সৃষ্টি হয়। পরে তা বিবেচনার জন্য একটি স্পেশাল কমিটি গঠিত হয়। খানবাহাদুর আহ্ছানউল্লা উক্ত কমিটির একজন সদস্য ছিলেন এবং তিনি এর আবশ্যকতা সমর্থন করেন।\nসরকার মুছলিম শিক্ষার ভার খানবাহাদুর আহ্ছানউল্লা এর হাতে ন্যস্ত করেন। ফলে বহু মক্তব, মাদ্রাসা, মুসলিম হাইস্কুল এবং কলেজ তারই তত্ত্বাবধানে প্রতিষ্ঠিত হয়। এছাড়াও অমুসলিম স্কুলে মুসলিম শিক্ষকের নিযুক্তি এবং অন্যান্য সরকারি বিভাগের মুসলিম কর্মচারী নিযয়োগও তার হাতেই ন্যস্ত ছিল।\nএই সুযোগে তিনি স্বতন্ত্র মক্তব পাঠ্য নির্বাচন ও মুসলিম ছাত্রদের শিক্ষার জন্য একমাত্র মুসলিম লেখকের প্রণীত পুস্তক প্রচলনের নিয়ম প্রবর্তন করেন এবং সরকারের অনুমতি নেন। প্রত্যেক মুসলিম বিদ্যালয়ের বৈশিষ্ট্য সৃষ্টি হয় এবং প্রত্যেকের জন্য মুসলিম রচিত পাঠ্য পুস্তকের ব্যবহার প্রচলন হয়। এ সময় মখদুমী লাইব্রেরী, প্রভিন্সিয়াল লাইব্রেরি ও পরে ইসলামিয়া লাইব্রেরী প্রতিষ্ঠা লাভ করে।\nমুসলিম ছাত্রদের জন্য বৃত্তির ধারা নির্দিষ্ট হয়। বিদ্যালয়ের সকল শ্রেণীর বৃত্তি বণ্টনের পূর্বে তার মতামত গ্রহণ করা হত।\nমুসলিম লেখকদের পাঠ্যপুস্তক লেখার সুযোগ দেওয়া হত। পূর্বে যে সকল লেখক ও পুস্তক ঘৃণিত বলে বিবেচিত হয় সরকারি ব্যবস্থায় তা সমাদৃত হতে থাকে। অল্প সময়ের মধ্যে পুস্তক প্রকাশনা ও লেখদের অবস্থা আশাতীত উন্নতি লাভ করে।\nমুসলিম ছাত্রদের জন্য বেকার হোস্টেল, টেলার হোস্টেল, কারমাইকেল হোস্টেল ও মুছলেম ইন্সটিটিউট কলকাতার বুকে প্রতিষ্ঠিত হয়। মুসলিম সাহিত্যের বিপুল প্রসার লাভ করে। মুছলিম সাহিত্যিকগণ নতুন প্রেরণা পান। বৈদেশিক শিক্ষার জন্য মুসলিম ছাত্র ছাত্রীদের সরকারি সাহায্য প্রদানের নিয়ম নির্ধারিত হয়। টেক্সটবুক কমিটিতে মুসলিম সদস্য নিযুক্ত হয়, মুসলিম পাঠ্যে ইসলামী শব্দ প্রয়োগ হতে থাকে। মুসলিম মহিলাদের উচ্চ শিক্ষার জন্য বিশেষ বিশেষ স্কুল ও কলেজ প্রতিষ্ঠিত হয়।\nমুছলিম শিক্ষা ও সাহিত্য বিস্তারে খানবাহাদুর আহ্ছানউল্লা এর আর একটি গুরুত্বপূর্ণ পদক্ষেপ ‘মখদুমী লাইব্রেরী ও আহ্ছানউল্লা বুক হাউজ লিমিটেড’ প্রতিষ্ঠা। মখদুমী লাইব্রেরীর উৎসাহ ও উদ্দীপনায় অনেক মুছলমান লেখক সৃজনশীল লেখার প্রতি আগ্রহী হয়ে ওঠে। বহু সাহিত্যিক, লেখক, কবি এই লাইব্রেরীর সাথে সংশ্লিষ্ট হয়ে পরে। তৎকালীন আলোড়ন সৃষ্টিকারী গ্রন্থ আনোয়ারা ও বিষাদ সিন্ধু এই লাইব্রেরি থেকে প্রকাশিত হয়। এছাড়াও এই লাইব্রেরি থেকে কাজী নজরুল ইসলামের ‘জুলফিকার’, বনগীতি, কাব্য আমপারা’, খ্যাতনামা কথা শিল্পী আবু জাফর শামসুদ্দিনের ‘পরিত্যক্ত স্বামী’ , সৈয়দ আলী আহছানের ‘নজরুল ইসলাম’, শেখ হাবিবুর রহমানের ‘বাঁশরী’, ‘নিয়ামত’ প্রভৃতি বই প্রকাশিত হয়। এই লাইব্রেরি থেকে প্রাথমিক ও মাধ্যমিক শ্রেণীর বহু গ্রন্থ প্রকাশিত হয়। শুধু তাই নয় অনেক নতুন লেখকদের লেখা গ্রন্থও এখান থেকে প্রকাশিত হয়। মখদুমী লাইব্রেরীর কার্যক্রম তৎকালীন মুছলিম সমাজে সাহিত্য সৃষ্টি ও সাহিত্যের প্রসারের ক্ষেত্রে একটি দ্রুত ও মৌলিক পরিবর্তন আনতে সমর্থ হয়েছিল।\nখানবাহাদুর আহ্ছানউল্লা তার কর্মক্ষেত্রে দক্ষতার স্বীকৃতি অল্প সময়ের মধ্যেই অর্জন করেন। ১৯১১ সালে ব্রিটিশ সরকার কর্তৃক তাকে ‘খানবাহাদুর’ উপাধি প্রদান করা হয়। তিনি চাকরিতে প্রবেশের মাত্র ১৫ বৎসরের মধ্যে এই সাফল্য অর্জন করেন। ১৯১১ সালে তিনি Royal society for the encouragement of arts, manufactures & commerce এর সদস্য পদ লাভ করেন। তিনি ১৯১৯ সালে ইন্ডিয়ান এডুকেশন সার্ভিস (I.E.S) ভুক্ত হন। মুছলমানদের মধ্যে তিনিই প্রথম (I.E.S) ভুক্ত হন। তিনি কলকাতা বিশ্ববিদ্যালয়ের প্রথম মুসলিম সিনেট ও সিন্ডিকেট সদস্য ছিলেন। তিনি ঢাকা বিশ্ববিদ্যালয়ের প্রতিষ্ঠালগ্ন থেকে এক দশকেরও বেশি সময় ঢাকা বিশ্ববিদ্যালয় কোটের (বর্তমান সিনেট) মেম্বার ছিলেন। তিনি ঢাকা বিশ্ববিদ্যালয় প্রতিষ্ঠার প্রস্তুতি লগ্নে ডঃ নাথান সাহেবের অধীনে Teaching কমিটির মেম্বার ছিলেন। বাংলা সাহিত্যে বিশিষ্ট ও বহুমুখী অবদানের স্বীকৃতি স্বরূপ বাংলা একাডেমী তাকে ১৯৬০ সালে সম্মানসূচক ‘ফেলোশিপ’ প্রদান করেন। সমাজ সেবা ও সমাজ সংস্কৃতিতে বিশেষ করে দীন প্রচারের কাজে অবদানের জন্য ইসলামী ফাউন্ডেশন বাংলাদেশ তাকে ১৪০৪ হি: তে মরণোত্তর পুরষ্কারে ভূষিত করে।\nতিনি ৯ ফেব্র“য়ারি ১৯৬৫ সালে ৯০ বছর বয়সে নলতা শরীফে শাহাদাৎ বরণ করেন।\nতিনি তার জীবদ্দশার আহছানীয়া মিশন নামে একটি সেবামূলক প্রতিষ্ঠান প্রতিষ্ঠিত করেন। যার উদ্দেশ্য হলো স্রষ্টার এবাদত এবং সৃষ্টির সেবা। তার নিজ গ্রাম নলতা শরীফে সমধিস্থ করা হয় এবং পাক রওজা শরীফটি ইতিমধ্যে একটি ঐতিহাসিক স্থাপনা হিসাবে সকলের কাজে পরিচিতি লাভ করেছে। প্রতি বছর ৮,৯,১০ ফেব্রয়ারী তার স্মরণার্থে ওরজ শরীফ উদযাপন করা হয়। দেশ-বিদেশ থেকে তার অসংখ্য ভক্ত ও অনুরাগীরা প্রতিদিন তার রওজা শরীফ জিয়ারতের উদ্দেশ্যে নলতা শরীফে আসেন।


গত বছর ভারতের লোকসভা নির্বাচনে তৃণমূল কংগ্রেসের প্রার্থী হওয়ার সময়ই প্রশ্ন উঠেছিল টালিউড অভিনেত্রী মিমি চক্রবর্তীকে নিয়ে। বিপুল ভোটে জিতলেও প্রশ্নের মুখে পড়তে হয়েছে বারবার। একাধিকবার বিভিন্ন বিতর্কে পড়েছেন অভিনেত্রী। এবার এক বেসরকারি সংস্থার বাণিজ্যিক বিজ্ঞাপনে কাজ করে প্রশ্নের মুখে পড়লেন যাদবপুরের তৃণমূল সাংসদ মিমি।\nসম্প্রতি চুলের তেলের একটি বিজ্ঞাপনচিত্রে দেখা যায়, মিমি নিজেকে 'জনপ্রতিনিধি' হিসেবে পরিচয় দিচ্ছেন। এ কারণে 'অফিস অব প্রফিট' বিতর্কে পড়েছেন তিনি। এই আইনের আওতায় মিমির সাংসদপদ বাতিল হবে কিনা, তা নিয়েও ভারতের রাজনৈতিক মহল ও সংবিধান বিশেষজ্ঞরা ভাবছেন। জানা গেছে, মিমি সংসদ সদস্য হিসেবে আচরণবিধি লঙ্ঘন করেছেন। নিয়ম আছে, বাণিজ্যিক সংস্থার স্বার্থে একজন সাংসদ তার জনপ্রতিনিধি পরিচয় ব্যবহার করতে পারবেন না।\nজানা গেছে, ওই তেল কোম্পানির সঙ্গে দীর্ঘ দিন ধরে যুক্ত মিমি চক্রবর্তী। সংস্থার বাংলা বিজ্ঞাপনের মুখ হিসেবে তাকেই দেখা যেত। এতদিন 'অভিনেত্রী' কিংবা 'তারকা' পরিচয় ব্যবহার করে ওই তেল কোম্পানির হয়ে প্রচার চালিয়েছেন মিমি। কিন্তু এবার বিজ্ঞাপনের সংলাপে 'জনপ্রতিনিধি' শব্দটি নিয়েই আপত্তি উঠেছে। বিজ্ঞাপনে তৃণমূল সাংসদ মিমি চক্রবর্তীর সঙ্গে বলিউড অভিনেত্রী বিদ্যা বালানকেও দেখা যায়। সেখানে দেখা গিয়েছে, একটি আয়নার সামনে বসে চুল বাঁধছেন মিমি। পেছন থেকে বিদ্যা হেঁটে এসে প্রশ্ন করেন, এখনো চুল নিয়ে পড়ে? জবাবে মিমি বলেন, আমি এখন জনপ্রতিনিধি, তার যোগ্য হেয়ারস্টাইল! এই দৃশ্য নিয়েই বিতর্কের সৃষ্টি।\nবিষয়টি নিয়ে মিমি জানান, এসব নিয়মকানুন তিনি জানতেন না। তাকে যা পড়তে বলা হয়েছিল, তিনি সেটাই পড়েছেন। তবে সংস্থার সঙ্গে কথা বলে বিতর্কিত অংশটি বাদ দেওয়ার কথা বলবেন বলে জানিয়েছেন তিনি।


ধর্ষিতারা যে কারণে কোর্টে যেতে চায় না, পার পেয়ে যায় ধর্ষকরা\nজান্নাতুল মাওয়া সুইটি ॥ ২০০৮ সালে তামান্না (ছদ্মনাম) নিজ এলাকার একটি হোটেলে গণধর্ষণের শিকার হয়। পরবর্তীতে পুলিশী মামলার পর যখন সে বিচারের আশায় উৎসাহ প্রকাশ করে আদালতের শরণাপন্ন হলো তখনই মানসিকভাবে আরও নির্যাতিত হতে থাকল। কারণ আইনজীবীদের নানা আপত্তিকর প্রশ্নের মুখে সে জর্জরিত। বিরুদ্ধপক্ষের উকিলের মন্তব্য, ‘তিনি ধর্ষণের শিকার হননি। কারণ, তার আগে দু’বার বিয়ে হয়েছিল এবং সে যেকোন যৌনসম্পর্কে অভ্যস্ত।’ পরবর্তীতে তামান্না তার সঙ্গে ঘটে যাওয়া অপরাধের বিচার পেল না এবং অপরাধীরাও বেঁচে গেল। শুধু তামান্না নয় বেশিরভাগ ধর্ষণ মামলার বাদীরা ধর্ষণের শিকার হয়ে আদালতে বিচার চাইলেই বিরুদ্ধপক্ষ তার চরিত্র নিয়ে প্রশ্ন তোলে, এমনকি চরিত্র হনন করতেও দ্বিধা করে না। বাদীকে মানসিকভাবে হেনস্তা করতেই মূলত প্রতিপক্ষ এমনটা করে থাকে।\nএমনকি ১৯৭২ সালের সাক্ষ্য আইনের ১৫৫ (৪) ধারায় ওই নারীকে ‘দুশ্চরিত্রা’ বলে আখ্যায়িত করার অনুমতি দিয়ে রাখা হয়েছে প্রতিপক্ষকে। আদালতে এভাবে মান-ইজ্জত নিয়ে টানাহেঁচড়া দেখে অনেকেই বিচার চাইতে গিয়ে দ্বিধায় পড়ে যায়। সওয়াল-জবাবের নামে আইনজীবীর ‘আপত্তিকর জেরা’ এড়াতে তাই ধর্ষিতাদের অনেকেই আদালতের দ্বারস্থ হতে চায় না। আর এজন্য অনেক ধর্ষণ মামলার বিচার সম্পন্ন হয় না আবার অনেক সময় অপরাধীপক্ষের কারণে ভীত হয়ে অনেক বাদী মামলা তুলে নিতে অথবা মীমাংসা করতে বাধ্য হয়। মানবাধিকার কর্মী এমনকি বিচারপতিরাও এই সাক্ষ্য আইনের বিশেষ ধারাটি বাতিলের দাবি জানিয়ে আসছেন। বিদ্যমান পরিস্থিতিতে এবং নারী অধিকার ও মানবাধিকারকর্মীদের দাবির পরিপ্রেক্ষিতে আদালত এ-সংক্রান্ত একটি খসড়া নীতিমালা তৈরির নির্দেশ দিয়েছে। বর্তমানে তা আদালতে চূড়ান্ত শুনানির অপেক্ষায় আছে।\nঢাকার নারী ও শিশু নির্যাতন দমন ট্রাইব্যুনাল ৫ এর পিপি আলী আশগর স্বপন জনকণ্ঠকে বলেন, ‘নির্যাতনের শিকার নারীরা বিচারের আশায় অপরাধীর বিরুদ্ধে মামলা করলেও আদালতে সাক্ষ্য দেয়ার সময় বিব্রতকর পরিস্থিতিতে পড়েন। আদালতের অনেক আইনজীবী ভিকটিমকে প্রশ্ন করে ‘আপনার কোথায় লেগেছে? আপনার সঙ্গে কি কি করা হয়েছে এবং কিভাবে? ইত্যাদি অশালীন ও আপত্তিকর প্রশ্নের মাধ্যমে নির্যাতিত নারী পুনরায় আদালতে মানসিকভাবে নির্যাতিত হন।’\nখসড়া নীতিমালায় আইন প্রয়োগকারী সংস্থার করণীয় হিসেবে বলা হয়েছে, ভিকটিম এবং তার পরিবার সম্পর্কে মর্যাদাহানিকর কোন অভিমত বা মন্তব্য করা থেকে বিরত থাকতে হবে। ছবি তোলার কারণ বুঝিয়ে বলে ভিকটিমের সম্মতি নিয়ে ছবি তুলতে হবে।\nখসড়ায় আরও বলা হয়, ধর্ষণ ও যৌন সহিংসতার পর শারীরিক পরীক্ষা করতে ভিকটিম রাজি হলে তার সম্মতিপত্র পূরণ করার বিষয়টি নিশ্চিত করতে হবে। শারীরিক পরীক্ষার সময় ভিকটিমের সঙ্গে অবশ্যই নারী পুলিশ পাঠাতে হবে। নারী পুলিশ না থাকলে শিশুর অভিভাবক, ভিকটিম সাপোর্ট সেন্টার, ওয়ানস্টপ ক্রাইসিস সেন্টার বা বেসরকারী সংস্থার একজন নারী প্রতিনিধিকে পাঠাতে হবে। ডাক্তারী পরীক্ষার সময় ভুক্তভোগীর যথাযথ গোপনীয়তা নিশ্চিত করতে হবে। স্বাস্থ্য মন্ত্রণালয়কে ভিকটিমের মেডিক্যাল পরীক্ষা করার স্থানে গোপনীয়তা রক্ষা করা এবং প্রয়োজনীয় যন্ত্রপাতি সরবরাহ করতে হবে।\nনারী ও শিশু নির্যাতন দমন ট্রাইব্যুনালের সাবেক বিচারক লুৎফা বেগম বলেন, ‘সাক্ষ্য আইনের ১৫৫(৪) ধারা অভিযুক্তকে অব্যাহতি দিতে সাহায্য করে। অভিযোগকারীর চরিত্র কোন অবস্থাতেই ধর্ষণের অভিযোগ বিচারে বিচার্য বিষয় হওয়া কাম্য নয়। নীতিমালা হলে তা সঠিক পথ দেখাতে পারবে। তবে শুধু নীতিমালা দিয়েই সার্বিক পরিবেশের বদল ঘটানো সম্ভব নয়। তার মতে, এ ধরনের ঘটনার শিকার নারী-শিশুদের প্রতি শ্রদ্ধাবোধ থাকতে হবে এবং চিকিৎসক, পুলিশ, গণমাধ্যমসহ সংশ্লিষ্ট সবার যথাযথ দায়িত্ব পালনে উদ্বুদ্ধ, প্রয়োজনে বাধ্য করতে হবে।’\nএই খসড়া নীতিমালার প্রেক্ষাপটে রয়েছে ধর্ষণের শিকার নারীকে ‘টু ফিঙ্গার টেস্টে’র মাধ্যমে স্বাস্থ্য পরীক্ষার বিষয়টি নিষিদ্ধকরণ। ২০১৩ সালের ৯ অক্টোবর নারী ও শিশুর স্বাস্থ্য পরীক্ষায় তথাকথিত ‘টু ফিঙ্গার টেস্ট’ কেন আইনবহির্ভূত এবং অবৈধ ঘোষণা করা হবে না, তা নিয়ে রুল দেয় হাইকোর্ট। দুই আঙ্গুলের মাধ্যমে ধর্ষণ পরীক্ষা পদ্ধতির বৈধতা চ্যালেঞ্জ করে বাংলাদেশ লিগ্যাল এইড এ্যান্ড সার্ভিসেস ট্রাস্ট-ব্লাস্ট, বাংলাদেশ মহিলা পরিষদ, আইন ও সালিশ কেন্দ্র (আসক), মানুষের জন্য ফাউন্ডেশন, ব্র্যাক, নারীপক্ষসহ দুই চিকিৎসক এই রিট আবেদনটি করেন। রুল দেয়ার পাশাপাশি এ বিষয়ে একটি নীতিমালা তৈরির নির্দেশ দেয়া হয়। ২০১৪ সালের মে মাসে স্বাস্থ্য মন্ত্রণালয়ের পক্ষ থেকে দিকনির্দেশনা তৈরি করা হয়।\nখসড়া নীতিমালা অনুযায়ী, ধর্ষণ ও যৌন নির্যাতনের শিকার নারী ও শিশুকে (ভিকটিম) প্রথমে নিবন্ধিত চিকিৎসক, হাসপাতালে অথবা পুলিশ স্টেশনে যেতে হবে। যেখানেই যাক, সেখান থেকেই আইনী পদক্ষেপ নেয়া শুরু করতে হবে।\n# কোর্ট # ধর্ষক


ইঞ্জিনিয়ারিং অঙ্কন 30 এবং 30.00 মধ্যে পার্থক্য কি? ২০২০\nইঞ্জিনিয়ারিং অঙ্কন 30 এবং 30.00 মধ্যে পার্থক্য কি?\nএটি নির্ভুলতা বা নির্ভুলতার পরিসীমা ছাড়া কিছুই নয় এবং জ্যামিতিক সহনশীলতা নামে পরিচিত। 30 হ'ল মুক্ত মাত্রা যেখানে 30.00 সূক্ষ্ম মাত্রা। আইএসও 2768 (সহ সাধারণ অংশগুলির জন্য বহুল ব্যবহৃত সহনশীলতা অঞ্চল) সহনশীলতা অঞ্চলকে সূক্ষ্ম, মাঝারি, মোটা এবং খুব মোটা হিসাবে শ্রেণীবদ্ধ করা হয়েছে। সাধারণত মাঝারি স্তরের ব্যাপকভাবে ব্যবহৃত হয়।\nজিডি অ্যান্ড টি (জ্যামিতিক মাত্রা এবং সহনশীলতা) এর জন্য আপনাকে আইএসও মান ব্যবহার করতে হবে তা বাধ্যতামূলক নয়। প্রতিটি শিল্পের নিজস্ব মানও রয়েছে। 30 হ'ল উন্মুক্ত মাত্রা যেখানে সহনশীলতা +/- 1 মিমি। 30.00 হ'ল সূক্ষ্ম মাত্রা যেখানে সহনশীলতা +/- 0.15 মিমি। পার্থক্যটা দেখ? যথার্থ বা নির্ভুলতা অঞ্চল 30.00 মাত্রায় ভাল।\nছোট ছোট যন্ত্রাংশের বিকাশ, ছাঁচ, প্রেস সরঞ্জামগুলি ইত্যাদির সময় এই জিনিসগুলি গুরুত্বপূর্ণ,


এপ্রিল 26, 2019 কিভাবে ফরেক্সে উপার্জন করবেন লেখক মিতু আহমদ 44603 দর্শকরা\nএমনকি ছোট শক্তি ব্যবহার এইচএমএ নির্দেশক স্মার্টফোন "সস্তা" উৎপাদন করতে সক্ষম হবেন এবং মেন, যে কোন জায়গায় যে কোনো সময়, ইন্টারনেট হবে।\n“টার্মিনাল” প্যানেলে যাবার জন্য, “সিগন্যালস্” ট্যাব খুলুন, কোন এক আকর্ষণীয় সিগন্যাল বাছাই করুন এবং এর গ্রাহক হোন| এমনকি ভিকনতাকতে মধ্যে ভালভাবেই উন্নীত গ্রুপ নিশ্চয়তা দেয় না সম্প্রদায়ের সদস্যদের সক্রিয় করা হবে এবং সহজে অর্থ উপার্জন করতে অনুমতি দেবে। অনেক সামাজিক নেটওয়ার্ক গুরুতর উদ্দেশ্য ছাড়া গোষ্ঠীতে যোগ দিয়ে কেনাকাটা করতে বা ভবিষ্যতে পরিষেবার জন্য টাকা দিতে প্রস্তুত নয়।\nসন্ত্রাসবাদের অহিংস প্রতিক্রিয়া এই ধরনের পশুপালন খুব দ্রুত বৃদ্ধি পায়, জীবনের প্রথম বছরে বাছুরের এইচএমএ নির্দেশক গড় ওজন প্রায় 300 কেজি লাভ হতে পারে।\nঅবজেক্ট থেকে বিচ্ছিন্ন লেন্স পর্যন্ত যেকোনো দূরত্বে, এটি একটি কাল্পনিক, সরাসরি, কমে যাওয়া চিত্র (চিত্র 100) দেয়।\nউপরন্তু, বয়স উচ্চতা এবং ওজন অনুপাত সংজ্ঞা নির্ধারণ করে। এটি ইতিমধ্যেই প্রমাণিত হয়েছে যে বয়স ও পুরুষের ধীরে ধীরে ধীরে ধীরে বৃদ্ধি পাওয়া উচিত এবং এতে ভয়ানক কিছুই নেই। "অতিরিক্ত" কিলোগ্রাম তাই নাও হতে পারে - এটি একটি স্বাভাবিক শারীরবৃত্তীয় এইচএমএ নির্দেশক প্রক্রিয়া। কারণ "মন্তব্য" ক্ষেত্র নির্দেশ করা যেতে পারে।\nক্লিঙ্কারের গ্রাইন্ডিং সিমেন্টের খুব উচ্চ প্রসারণে সম্পন্ন করা হয়: 5476 গর্ত / সেমি2এর গ্রিডের সাথে 90% এরও বেশি স্যুইভ নং 008 দিয়ে যেতে হবে। যাইহোক, গুঁড়া গুঁড়ো করা আরও কঠিন, কলটির অপারেশনের জন্য উচ্চ বিদ্যুৎ খরচ দিয়ে এটি পোর্টালান-ডি-টিএসএমই ক্লিঙ্কারের চেয়ে বেশি কঠিন।\nবেশ কয়েকটি ইম্পোর্ট নিরাপত্তা আপডেটগুলি ইউসিএস 4.1-3 তে একত্রিত করা হয়েছে, অন্যান্যদের মধ্যে libvirt OpenSSL, QEMU এবং সাম্বা। উপরন্তু, মান LDAP ACLs এবং UMC সার্ভারে নিরাপত্তা আপডেটগুলি একত্রিত করা হয়েছে।\nওয়েব ও মোবাইল অ্যাপসের মাধ্যমে মেলায় অংশ নেয়া বিভিন্ন প্রতিষ্ঠানের নাম, স্টল নম্বর, অবস্থান, ডিরেকশনসহ পণ্য ও মেলা উপলক্ষে অফার সংক্রান্ত তথ্য প্রদর্শনের ব্যবস্থা রাখা হয়েছে। বিস্তারিত জানতে ভিজিট করুন ওয়েবসাইড || ডাউনলোড অ্যাপ। কেভিনের কাজ, জে। ম্যাক্সওয়েল, এ। এ। কেকুল, এ। এম। বাটলারভ, এবং অন্যান্য পদার্থবিজ্ঞানী ও রসায়নবিদগণ এই ক্ষেত্রে একটি ব্যতিক্রমী পদ্ধতিগত ভূমিকা পালন করেছিলেন - এই বিজ্ঞানগুলি মডেলের পদ্ধতির ক্লাসিক্যাল "বহুভুজ" হয়ে উঠতে পারে।\nএইচএমএ নির্দেশক - ট্রেডিং এর সফটওয়্যার\nWorkaholic - তিনি তার চাকরি ভালবাসে এবং এমনকি এটি দিয়ে কাটিয়ে ওঠার কিন্তু বেশ একটু উপার্জন। Workaholic বন্দি স্বপ্ন জন্ম হয়। সমস্যা প্রধানত সাধারণত বাড়ীতে কাজ বাইরে থাকা। কারণ - শক্তির নিম্ন স্তরের, যা কর্মক্ষেত্রে Burnout বাড়ে। ৭২.মধ্যযুগে রচিত বাংলা ভাষার প্রথম কাব্যগ্রন্থ কোনটি?\nএকটি সহজ টুকরা যে কেউ তাদের ব্লগ, লিঙ্কডইন প্রোফাইল, বা অনুরূপ থেকে উত্তোলন করতে পারে কাপিল গত ২১ মে টাইমস অব ইন্ডিয়া নিজের এক মতামত ছেপেছেন। এটা ছিল টাইমস অব ইন্ডিয়ার ব্লগে কাপিল সিবালের লেখা। এই লেখাটাকে পড়া যেত হয়ত রাহুল গান্ধীর তথ্য ও চিন্তার খামতি পূরণের একটা উদ্যোগ হিসেবে। কিন্তু তা যায়নি এ জন্য যে, এটা কাপিল সিবালের ব্যক্তিগত মতামত বলে উল্লেখ করেই ছাপা হয়েছে।\nকিভাবে একটি বাইনারি বিকল্প দালাল চয়ন: এইচএমএ নির্দেশক\nচলচ্চিত্র "দোকান", যা 1963 সালে স্ক্রিনে হাজির হয়েছিল, তাতে ২0 টি ব্র্যান্ড প্রচারিত হয়েছিল।\nআর এমন কিছু উপায়ও বলেছি যেমন, ব্লগ্গিং এবং এইচএমএ নির্দেশক youtube channel যার মাদ্ধমে আপ্নে এতটা income করতে পারবেন যে আপনার আর অন্য কোনো job বা business করার প্রয়োজন হবেনা। ধন্যবাদ। ৩. চিত্র: বায়ারের প্রশ্ন মত আমার প্রতি-উত্তর।\nএখানে অনেকগুলো উত্তরের তালিকা দেওয়া হয়। ব্যবহারকারী যে কোন একটি উত্তর নির্বাচন করতে পারবেন। Option 1 লেখা বক্সে আপনার প্রথম উত্তরটি যোগ করুন। এরপর দ্বিতীয় উত্তর যোগ করার জন্য পরবর্তী বক্সে ক্লিক করুন। আপনি চাইলে তালিকার শেষে ছোট টেক্সট বক্স যোগ করতে চাইলে Add "Other"-এ ক্লিক করতে পারেন। ব্যবহারকারী তার নিজস্ব পছন্দ মতো উত্তর এখানে যোগ করতে পারবে। ঐ ব্যবসায়ীরা ক্রমাগত আপনার কম্পিউটার মনিটর করার ক্ষমতা আছে না, এইচএমএ নির্দেশক এটি একটি আকর্ষণীয় দিন ফরেক্স কৌশল, ডাব WPR করা যেতে পারে।\nপুঁজিবাজারে এইচএমএ নির্দেশক তালিকাভুক্ত শাহ্জালাল ইসলামী ব্যাংকের পরিচালনা পর্ষদের সভার দিন ঘোষণা করা হয়েছে। আগামী ২২ মার্চ রোববার বিকেল ৫টায় এই ব্যাংকের বৈঠক অনুষ্ঠিত হবে। বুধবার(১৮ মার্চ'২০১৫) ঢাকা স্টক একচেঞ্জ (ডিএসই) সূত্রে এ তথ্য জানা গেছে। ঃ হ্যাঁ, নাম্বার তো ঠিকই আছে, কিন্তু এ নামে তো এখানে কেউ থাকেনা।


২ মাসে প্রবাসী আয় ২৭ হাজার কোটি টাকা !! - Ekusher Bangladesh\nHome Probashi News ২ মাসে প্রবাসী আয় ২৭ হাজার কোটি টাকা !!\n২ মাসে প্রবাসী আয় ২৭ হাজার কোটি টাকা !!\nবর্তমানে বিশ্বের বিভিন্ন দেশে ১ কোটির বেশি প্রবাসী বাংলাদেশি রয়েছেন। প্রবাসীদের পাঠানো রেমিট্যান্স জিডিপিতে অবদান রেখেছে ১২ শতাংশের বেশি। বাংলাদেশে রেমিট্যান্স পাঠানোর শীর্ষ ১০টি দেশ হচ্ছে সৌদি আরব, আরব আমিরাত, যুক্তরাষ্ট্র, মালয়েশিয়া, কুয়েত, ওমান, যুক্তরাজ্য, বাহরাইন, কাতার ও ইতালি।\nPrevious articleবিশ্ব কোরআন প্রতিযোগিতায় সৌদিতে বাংলাদেশি শিশু দ্বিতীয় !!\nNext articleদেনার দায়ে এক পরিবারের পাঁচ কৃষকের আ’ত্মহ’ত্যা !!